text:
Nýggir próvtøkuhættir eru gjørdir í tilfeingisfrøði á B stigi í gymnasialu miðnámsskipanini. Lærarar kunnu nú velja ímillum tveir próvtøkuhættir til munnligu próvtøkuna.
Høvuðsmunurin á teimum báðum próvtøkuháttunum er, at annar próvtøkuhátturin er knýttur at spurningum, har próvtakarin fyrireikar seg í hálvan tíma, meðan hin próvtøkuhátturin er knýttur at próvtøkuevnum, sum próvtakarin fyrireikar seg til í umleið 24 tímar. Próvhoyringartíðin er tann saman fyri báðar próvtøkuhættirnar, umleið 30 minuttir. Les námsætlanina fyri tilfeingisfrøði B her.


c: text/html

text:
21. mars 2017Nr. 19
Kunngerð um broyting í kunngerð um støðið, viðlíkahald, rakstur v.m. av viðtaluhølum hjá kommunulæknum
(Broyta skjal A og B, sum verða skjal 1 og 2 o.a.)
§ 1
Í kunngerð nr. 64 frá 29. september 2004 um støðið, viðlíkahald, rakstur v.m. av viðtaluhølum hjá kommunulæknum, verða gjørdar hesar broytingar:
1. Í heitinum á kunngerðini og í heitunum á kapitli 4 og 5 verður “v.m.” broytt til: “o.a.”.
2. Í § 4, stk. 2 verður “Skjal A” broytt til: “Skjal 1”, og í § 4, stk. 3 verður “Skjal B” broytt til: “Skjal 2”.
3. Skjal A og B, sum verða skjal 1 og 2, til kunngerð nr. 64 frá 29. september 2004 um støðið, viðlíkahald, rakstur v.m. av viðtaluhølum hjá kommunulæknum, verða orðað, sum ásett í skjali 1 til hesa kunngerð.
§ 2
Stk. 1. Henda kunngerð kemur í gildi dagin eftir, at hon er kunngjørd.
Stk. 2. Broyttu krøvini til innbúgv, tól og amboð í læknaviðtaluhølum sambært skjali 1 til hesa kunngerð skulu verða lokin í seinasta lagi 1. mai 2017.
Heilsu- og innlendismálaráðið, 21. mars 2017
Sirið Stenberg (sign.)
landsstýrismaður
/ Turid Arge (sign.)
Skjal 1
“Skjal 1
Innbúgv sum kommunan útger læknaviðtaluhølið við
1. Skrivstovuborð til teldu í viðtaluhøli og skrivarahøli.
2. Skrivstovustólar til kommunulækna og hjálpara í viðtaluhølum.
3. Nøktandi tal av borðum og stólum í bíðihølinum.
4. Internet og skerm til elektroniska kunning í bíðihølinum.
5. Skerm til elektroniska kunning í viðtaluhølunum.
6. Skjalasavn til journalir.
7. EDV-útgerð og internetsamband til øll arbeiðshølini.
8. Brandboks til EDV-backup.
9. Tíðarhóskandi telefonútgerð við telefonsvarara, umstilling, t-post adressu, heimasíða o.tíl.
10. Eina fartelefon til hvønn kommunulækna.
11. Kopimaskinu, telefaks og skannara.
12. Makulator.
13. Eitt køliskáp til køkin.
14. Eitt køliskáp til hvønn kommunulækna til vaksinatíonsgoymslu.
15. Ruskíløt.
16. Hydrauliska ella elektriska viðgerðarbrík í øll viðtaluhølir.
17. Sjónvarp, um læknaviðtaluhølið verður nýtt sum undirvísingarhøli.
18. Leikur og lestur til bíðirúm.
19. Tíðarhóskandi dikteringsútgerð, sum er sambundin við talgildu heilsuskipanina.
20. Gardinur ella persiennur til øll vindeygu.
Skjal 2
Tól og amboð sum kommunan útger læknaviðtaluhølið við
1. Incubatur til bakteriudyrkan.
2. Autoklava og hitaovnur til sterilisering av amboðum.
3. HB-metur til mátan av blóðprosenti.
4. Glukometur til mátan av blóðsukri.
5. Bæði anuskop og einnýtis anuskop (endatarmskanningar).
6. EKG tól til hjartafunktiónskanningar við tíðarhóskandi EDV samskifti við sjúkrahúsverkið.
7. CRP tól til máting av brunareaktión í blóði.
8. Otoskop, oftalmoskop og episkop til kanning av ávikavist eygum, oyrum og nøs.
9. Amboðskassi til uppafturlíving og 02 fløska.
10. BT tól til mátingar av blóðtrysti og heima BT-tól við elektroniskari skráseting.
11. Sjónstalva til børn og vaksin umframt spegl (um hølið er styttri enn 6 metrar).
12. Hæddarmátari.
13. Vekt til børn og vaksin.
14. Skurðviðgerðartól, t.d. knívar, saksar, péan, curettir, GU-sett, einnýtis GU-sett, tengur.
15. Ultraljóð Doppler til 1. fosturhjartaljóð og 2. perifert BT.
16. Súgviapparat.
17. Arbeiðslampur: pannulampur og luplampur.
18. Tympanometur.
19. Audiometur.
20. Tíðarhóskandi spirnometritól.
21. Hjartastartara í viðtalu og í bili hjá kommunulækna.
22. 02 saturatiónsmátari.”

robotstxt: allowed

filter: keep


text:
28. mars 2017Nr. 27
Kunngerð um at skipa fiskiskapin eftir gulllaksi á føroysku landleiðunum í 2017
Við heimild í § 9, stk. 1, nr. 3, 4, 6 og 15, § 9, stk. 2, § 32, stk. 1 og § 40, stk. 2 og 3 í løgtingslóg nr. 28 frá 10. mars 1994 um vinnuligan fiskiskap, sum broytt við § 6 í løgtingslóg nr. 92 frá 13. juni 1995, løgtingslóg nr. 50 frá 20. mai 1996, løgtingslóg nr. 64 frá 20. mai 1996, løgtingslóg nr. 84 frá 6. juni 1997, løgtingslóg nr. 69 frá 18. august 1998 og løgtingslóg nr. 107 frá 3. november 2016, verður ásett:
Virkisøki
§ 1. Kunngerðin skipar beinleiðis fiskiskap eftir gulllaksi á føroysku landleiðunum við fiskiførum undir føroyskum flaggi í 2017.
Heildarkvota
§ 2. Heildarkvotan av gulllaksi í føroyskum sjógvi í 2017 er 11.700 tons.
Skipan av fiskiskapinum
§ 3. Loyvt er í mesta lagi 6 trolarum at reka beinleiðis fiskiskap eftir gulllaksi við troli.
Stk. 2. Loyvi til fiskiskap, sambært stk. 1, verða latin eigarum av teimum 6 trolarunum, sum í 2016 høvdu fiskiloyvi til beinleiðis fiskiskap eftir gulllaksi á føroysku landleiðunum. Er veiðiloyvið flutt á annað fiskifar, verður loyvi til fiskiskap latið hesum fiskifari.
Stk. 3. Fiskiskapur, sambært stk. 1, verður skipaður við felagskvotu.
Fiskiloyvi
§ 4. Beinleiðis fiskiskapur eftir gulllaksi er bert loyvdur við fiskiførum, sum eftir skrivligari umsókn hava fingið fiskiloyvi frá Vørn til slíkan fiskiskap.
Hjáveiða
§ 5. Í beinleiðis fiskiskapi eftir gulllaksi kann samlaða hjáveiðan av fiskasløgunum toskur, hýsa, upsi og kongafiskur ikki vera meira enn 5% av samlaðu vektini av veiðuni í hvørjum háli. Hjáveiðan av øðrum fiskasløgum kann í mesta lagi vera 15% av samlaðu vektini av veiðuni í hvørjum háli.
Stk. 2. Hóast ásetingina í stk. 1, 2. pkt. kann hjáveiðan av svartkjafti vera upp til 25% av vektini í hvørjum háli, tó ongantíð meira enn 15% av vektini av veiðinøgdini tilsamans fyri túrin.
Stk. 3. Skiparin hevur skyldu at boða Vørn frá, um hjáveiðan er størri enn tey í stk. 1 og 2 ásettu hámørk.
Undirmálsfiskur
§ 6. Í hvørjum háli kunnu í mesta lagi 5% av vektini av veiðuni fyri túrin vera undirmálsfiskur. Gulllaksur, sum er undir 28 cm til longdar, mátaður fremst úr høvdinum til aftast á stertinum, er undirmálsfiskur.
Reiðskapur
§ 7. Í beinleiðis fiskiskapi eftir gulllaksi er ikki loyvt at nýta trol við meskum smærri enn 70 mm.
Stk. 2. Loyvt er at brúka dupultan posa, har meskastøddin á uttara posanum er minst 140 mm.
Stk. 3. Loyvt er at brúka gjarðir ella rundstroppar. Gjørðin skal ikki vera styttri enn 50% av ummáli trolposans, mált við strektum meski tvørturum á posanum á tí staðnum, har gjørðin er fest til posan. Frástøða millum gjarðirnar skal minst vera 100 cm.
Aðrar ásetingar
§ 8. Fiskifør, ið royna beinleiðis eftir gulllaksi, sambært hesi kunngerð, kunnu ikki skifta høvuðsveiðu á sama túri.
§ 9. Fiskifør, ið fiska sambært hesi kunngerð, kunnu verða áløgd at taka sýni av veiðuni.
§ 10. Fiskifør, ið fiska sambært hesi kunngerð, kunnu verða áløgd at gera kanningar av veiðuni, herundir av stødd, vekt og dygd.
Fráboðanir
§ 11. Fiskifør, sum fiska sambært hesi kunngerð, skulu senda hesar fráboðanir til Vørn samsvarandi skjali 1:
1) Fráboðan um, at fiskiskapur byrjar. Fráboðanin skal sendast, í fyrsta lagi 6 tímar og í seinasta lagi 2 tímar, áðrenn skipið byrjar fiskiskap.
2) Skipið skal, hvønn fyrrapart áðrenn kl. 12 føroyska tíð, boða frá veiðu fyri undanfarna samdøgur. Fráboðanin skal sendast, sjálvt um eingin veiða er fingin.
3) Skipið skal boða frá beinanvegin, tá tað gevst at fiska.
Revsing
§ 12. Brot á §§ 4-8 og 11 í hesi kunngerð verða revsað við sekt, er ikki harðari revsing ásett eftir aðrari lóg. Á sama hátt verður revsaður tann, sum ikki fylgir boðum sambært §§ 9 ella 10.
Stk. 2. Er brot framt av partafelag, smápartafelag, lutafelag ella líknandi, kann felagið sum slíkt verða revsað við sekt.
Stk. 3. Sambært § 45, stk. 1 í løgtingslógini kann Vørn beinanvegin taka inn fiskiloyvið, um skiparin á fiskifarinum er skuldsettur fyri brot á reglurnar í hesi kunngerð, um fiskifarið hevur fiskað meir enn tí er loyvt, sambært fiskiloyvi ella sambært hesi kunngerð, ella um fiskifarið ikki hevur hildið seg til treytir ásettar í fiskiloyvinum latið sambært § 4 í hesi kunngerð. Fiskiloyvið kann verða tikið aftur upp til 4 vikur hvørja ferð.
Gildistíð
§ 13. Henda kunngerð kemur í gildi dagin eftir, at hon er kunngjørd og fer úr gildi 31. desember 2017.
Fiskimálaráðið, 28. mars 2017
Høgni Hoydal (sign.)
landsstýrismaður
/ Rógvi Reinert (sign.)
Skjal 1
Fráboðanir til Vørn
Niðanfyri standandi fráboðanir skulu sendast Vørn í XML sniði umvegis heimasíðuna, www.vorn.fo, undir “talgild móttøka”. Fráboðanir kunnu eisini sendast umvegis heimasíðuna, www.vorn.fo, undir “fráboðanir”.
1) COE - Fráboðan um, at fiskiskapur byrjar. Skal sendast, í fyrsta lagi 6 tímar og í seinasta lagi 2 tímar, áðrenn fiskiskapurin byrjar.
Fráboðanin skal hava fylgjandi tekst:
2) CAT - Veiðifráboðan hvønn dag. Fráboðanin skal sendast, sjálvt um eingin veiða er fingin. Skal sendast dagliga, tá fiskiskapurin fyri dagin er liðugur og í seinasta lagi kl. 12.00 UTC dagin eftir.
Fráboðanin skal hava fylgjandi tekst:
3) COX - Fráboðan um, at fiskiskapur endar. Skal sendast beinanvegin, skipið gevst at fiska.
Fráboðanin skal hava fylgjandi tekst:


text:
Orð og lag: Mosie Lister
Týtt: Meta av Fløtum
Upprunaheiti: ‘Til the storm passes by
1. Tá ið myrkast var náttin, ódnin herjaði á,
eg mítt andlit tá fjaldi, einki skjól var at sjá.
Eg úr storminum rópti: „Harri, aldri tú svav,
varða meg, inntil ódnin er av.
Niðurlag: Inntil svunnin er náttin, inntil ódnin horvin er,
blikalogn er um land og víða hav,
halt mær tætt við títt bróst,
inntil aftur verður ljóst,
varða meg, inntil ódnin er av.
2. Mangan Satan meg treingir: „Hví vilt tú halda á?
Tí ei enda vil sorgin, eingin vón er at sjá.“
Men eg veit, tú ert við mær, og brátt flyta eg skal,
har í ævirnar alt verður væl.
3. Tá ið náttin er liðin, ódnin horvin so vánd,
eg tín nærleika njóti á tí friðfullu strond,
har ei stormarnir ýla, og ei sól fer í kav,
nær hjá tær, tá ið ódnin er av.


text:
Evni og tilfar
Ymisk evni og tilfar innganga í nógv sløg av arbeiði. Evni og tilfar, ið eru av slíkum slagi, at tey kunnu vera vandamikil fyri og minka um trygdina ella skaða heilsuviðurskiftini hjá starvsfólkum, mugu bert verða framleidd og nýtt í arbeiðsgongdum og arbeiðshættum, sum á tryggan hátt verja arbeiðsfólkini móti vanlukkum og sjúkum.
Viðurkendir normar og fyrisett mát, ið hava trygdar- ella heilsuligan týdning, skulu fylgjast.
Serligar reglur eru ásettar um:
- serliga merking av evnum og tilfari, ið nýtt verða í arbeiði ella innpakking
- skyldu til at seta í verk heilsufrøðiligar mátingar av luftdálking
- fráboðan um evni og tilfar við skyldu til ávísing um viðurskifti, sum hava týdning fyri metan um, hvussu vandamikið evnið ella tilfarið er
- at evni ella tilfar, ið kann vera vandamikið ella á annan hátt kann minka um trygdina og heilsustøðuna, ikki má nýtast, um hetta kann skiftast um við eitt vandaleyst, minni vandamikið ella minni ørkymlandi evni ella tilfar
- at evni ella tilfar, ið kunnu vera vandamikil ella á annan hátt kunnu minka um trygdina og heilsustøðuna, ikki mugu nýtast til ávíst endamál ella innan serligt øki, áðrenn Arbeiðs- og brunaeftirlitsins góðkenning fyriliggur
- at tøknilig databløð og líknandi frá framleiðara og innflytara av evni og tilfari skulu innihalda allar upplýsingar um evnið ella tilfarið og somuleiðis um ta ávirkan, hetta kann hava á trygdina og heilsustøðuna í arbeiðsumhvørvinum
- um brúkaravegleiðing frá útvegamonnum og arbeiðsgevarum
Arbeiðs- og brunaeftirlitið ásetir markvirði fyri evni og tilfar, og eisini eitt yvirlit yvir evni og tilfar, ið verða hildin at vera vandamikil ella minka um trygdina og heilsustøðuna.
Sí reglur og vegleiðingar hjá Arbeiðs- og brunaeftirlitinum fyri nærri kunning.


text:
Bajkalvatn
Bajkalvatn, nevnt Bláa eygað í Siberia er í Landsynningssiberia og er 31.468 km2 í vídd og 1940 metrar djúpt. Tað er djúpasta vatn í heiminum og størsta vatn, har vatnið er púra fekst; her eru 27.000 km3 av vatni, sum eru 20 % av øllum feskum vatni í heiminum. Størsta dýpið er 1940 metrar. Av tí, at vatnið er so djúpt, er ómetaliga nógv feskt vatn har. Bajkalvatn verður eisini hildið at vera heimsins elsta vatn; aldurin á tí verður mettur til 70 milliónir ár. Har liva nógv ymisk dýrasløg, sum ikki eru at finna nakra aðrastaðni á jørðini, m.a. tann eyðkendi bajkalkópurin. Hetta kemur av, at vatnið er so gamalt og liggur soleiðis í lendinum, sum tað ger. Bajkalvatn er á listanum hjá ST yvir støð, sum eiga at verða varðveitt, men bæði vatnið og umhvørvið rundanum eru hótt. Har er m.a. nógvur timbur ídnaður, sum dálkar vatnið illa við sínum útláti. Seinastu árini hava skógarídnaður og evnafrøðiídnaður dálkað vatnið illa; hetta hevur fingið fólk at gera eitt stórt átak at sleppa hesi sjáldsomu náttúru undan at verða týnd.


text:
Temasíðan um javnrættindi vendir sær til hádeild, har ikki annað er viðmerkt. Endamálið við temasíðuni er at taka ymsar samfelagsspurningar, ið snúgva seg um kyn og javnstøðu, við í undirvísingina.
Javnstøða millum kyn er ein av fleiri mátum at viðgera samfelagið, men er ikki ein lærugrein í sjálvum sær. Tí ber ikki til at fáast við hetta evnið, uttan at seta tað í ein breiðari fakligan samanhang, so sum søgu, samfelag, mentan, miðlar og hugtakið makt.
Á temasíðuni um javnrættindi eru hugskot til undirvísing og slóðir til ymiskt tilfar, ið kann fáa læraran og flokkin at viðgera javnstøðuspurningar, og framhaldandi at hugsa hesar spurningar, ið eru alt annað enn sjálvsagdir, inn í undirvísingina.
Stríðið um valrætt til kvinnur byrjaði í Havn
Í 2009 hátíðarhelt Tórshavnar kommuna hundrað ár við virkandi kommunalum fólkaræði. Sjey ár seinni, í 1916, fingu kvinnur og ognarleys eisini høvi at velja á løgtingsvali.
Ársins lýsing er um kvinnur í politikki
Felagið Føroysk Marknaðarfólk hevur valt sjey lýsingar at kappast um heiðurin sum ársins prentlýsing í 2015. Demokratia vann atkvøðugreiðsluna, har 1400 fólk tóku lut. Lýsingin sæst við at trýsta á søguligu myndina omanfyri, har bretski lord Kitchener vil hava hermenn við í fyrsta Verðaldarbardaga.
Eyðgunn Samuelsen, landstýriskvinna í javnstøðumálum, sigur, at tað er neyðugt at fremja átøk, ið tryggja, at vit liva upp til altjóða sáttmálar, sum Føroyar hava bundið seg til, umframt at vit endurskoða og dagføra javnstøðulógina, sum skjótt hevur 25 ár á baki. Tí skipar hon fyri fyrsta aðalorðaskifti á Tingi um hetta mál.
Her er innbjóðingin til Løgtingið
Landstýriskvinnan og hennara embætisverk hava eisini gjørt ein faldara og eina virksemisætlan til høvið.
Ólavur Ellefsen, formaður í Javnstøðunevndini, sigur við Kringvarpið, at tað er í tøkum tíma, at fyrsta orðaskifti nú verður í Løgtinum um javnstøðupolitikk í Føroyum.
Fyri Demokratia hevur Gallup gjørt eina kanning av hugsjónum um javnstøðu.
522 fólk, sum eru 18 ár og eldri, eru spurd frá 19. desember í 2017 til 3. januar í 2018 um, hvussu tey hava valt.
Demokratia boðar frá, at tey eru farin undir at arbeiða við kanningini, og fara at brúka úrslitini at leggja ætlan fyri arbeiðið í ár.
28. apríl í 1916 fingu kvinnur og ognarleys valrætt og valbæri til Føroya Løgting.
- Hetta varpaði Demokratia ljós á við einum tiltaki í Norðurlandahúsinum 30. apríl í 2016, har fyrilestrar vóru at hoyra, umframt ymiskt undirhald og pallborðsorðaskifti, sigur Marna K. Jacobsen, ið er forkvinna í Demokratia.
- Við hesum tiltakinum vóna vit at gera fólk meira tilvitað um, at vit nú 100 ár seinni enn ikki eru komin á mál í javnari kynsbýti. Tá kommunuval verður, fer Demokratia at skipa fyri fundum og upplýsing, sum skal gera fólk tilvitað um týdningin av at stilla fleiri kvinnur upp til kommunustýrini. Vónin er, at tað skal vera líka natúrligt at velja kvinnu sum mann í kommunustýrini í landinum, sigur Marna.
Demokratia er sett saman av umboðum fyri politisku flokkarnar, Kommunufelagið, Javnstøðunevndina og Kvinnufelagasamskipan Føroya.
Umframt Marnu K. Jacobsen, sum umboðandi Kvinnufelagasamskipan Føroya er forkvinna, eru hesir limir í Demokratia: Kristina Gry Berg, Tjóðveldi, Súsanna Køtlum, Framsókn, Petur Martin Hansen, næstformaður, Javnaðarflokkurin, Sunniva Bjarnastein, Fólkaflokkurin, Lasse Klein, Sjálvstýrisflokkurin, Rani A. Skaalum, Miðflokkurin, Petra Iversen, Sambandsflokkurin, Lív Patursson, Javnstøðunevndin og Signhild Vilhelmsdóttir Johannesen, Kommunufelagið.
Á heysti í 2016 var bý- og bygdaráðsval í Føroyum. Kvinnur og menn stillaðu upp, og øll við valrætti høvdu høvi at velja, hvør skuldi stýra teimum 29 kommununum næstu 4 árini.
- Sæð við javnstøðubrillum var bý- og bygdaráðsvalið í 2012 ein sorgarleikur, sigur Ólavur Ellefsen, nývaldur formaður í javnstøðunevndini.
Kvinnur vóru valdar í 28% av teimum 203 sessunum kring landið, og hetta var ein afturgongd samanborið við 2008, tá talið var 30%. Málið er, at tað skulu vera 50% av hvørjum kyni í bý- og bygdaráðum, eins og í løgtingi og landsstýri.
Í ár eru 108 ár síðani, at kvinnur á fyrsta sinni kundu velja og høvdu rætt at blíva valdar á kommunuvali, men framvegis er langt eftir á mál.
- Lítla kvinnuumboðanin kostar okkum nógv. Umframt at vera órættvíst, rinda vit dýrt við vantandi fjølbroytni, óbrúktum talenti, og einum samfelag, sum tilvitað ella ótilvitað styggir kvinnur burtur, sigur Ólavur. Hetta má bøtast um, ongantíð ov skjótt.
Javnstøðunevndin virkar undir Føroya Landsstýri og skal:
Í javnstøðunevndini eru: Ólavur Ellefsen, formaður, Lív Patursson, Súsanna Olsen, Niels Winther og Guðrið Joensen.
Sosialurin hevur skrivað nógv um javnstøðu og kvinnur á tingi. Nú 100 ár eru liðin síðan kvinnur fyrstu ferð sluppu at velja til løgtingsval, hevur Sosialurin varpað ljós á hetta søguliga tíðarskeið.
- Hóast valrætt í 100 ár, so hava føroyingar tilsamans bara valt 25 kvinnur á ting. Og bara 14 kvinnur hava sitið í landstýrinum. 6 kvinnur hava havt sæti á tingi sum eykafólk fyri landstýrisfólk, sigur Sosialurin í søguligari yvirlitsgrein 26. februar í 2016.
Í sama blaði eru eisini samrøður við kvinnur í politikki og vinnulívi í dag.
- Eg skilji ikki, hví hárið fær fleiri viðmerkingar, enn tað eg sigi. Eingin sigur nakað um klæðini hjá Finni Koba, men eg fái viðmerkingar um neglalakkið.
Tað sigur Liljan Weihe, tíðindaleiðari í Kringvarpinum við Sosialin. Hon merkir, at munur verður gjørdur á kynunum.
- Vit mugu tora at bjóða okkum framat og taka við teimum tungu sessunum. Tað er gott, at vit hava ein kvinnuligan fíggjarmálaráðharra, men hví hava vit aldrin havt ein kvinnuligan fiskimálaráðharra, spyr Liljan Weihe.
Hóast tað er nærum eins nógvar kvinnur sum menn á føroyska arbeiðsmarknaðinum, so vísa nýggjastu tølini frá Hagstovu Føroya, at tað er ein munur í lønunum hjá kynunum.
Lønargjaldingarnar vísa nevniliga, at menninir vinna 60 prosent av lønini, meðan kvinnurnar vinna 40 prosent.
Emmeline Pankhurst: Hetta er frímerkið hjá Postverki Føroya, sum í 2011 lýsir Emmeline Pankhurst. Frímerkið er mynd í bókini Føroysk søga 2, sum er ætlað at brúka í søgu í 8. flokki. sBókin viðgerð føroyska søgu frá 1900. Hesin kapittul er um altjóða rákið, tá kvinnur úti í heimi krevja valrætt. Høvundur er Jóan Pauli Joensen. Trýst á frímerkið at lesa tekstin í sBókini.
Valrættur hjá konufólkum: Heimssøga er bókarøð hjá Námi, sum er ætlað 7.-9. flokki í søgu. Í triðju bókini verður tíðin frá 1900 til í dag viðgjørd, og á síðunum 20 - 23 verður greitt frá, hvussu kvinnurnar í Bretlandi stríddust fyri valrætti og javnstøðu millum kvinnur og menn.
Síðurnar kunnu takast niður her.
Bókarøðin hevur eisini eina heimasíðu á Snar. Her ber eisini til at hoyra bókina lisnað upp.
Til miðnám: Javnstøðunevndin hevur í samstarvi við Nám givið út Javnstøða: Tvey kyn – ymsar støður, sum Kristianna Winther Poulsen, MSc, og Hans Pauli Strøm, sosiologur, hava skrivað og lagt til rættis. Bókin er ætlað til undirvísing í samfelagsfrøði á miðnámi, men kann eisini brúkast til eldru flokkarnar í fólkaskúlanum.
sBókin er skipað í sjey ymisk evni: íbúgvaviðurskifti, barnsburðarviðurskifti, at liva og doyggja, familjur og hjúnaskilnaður, útbúgving, arbeiðsmarknaður og inntøkubýti. Endamálið er at vísa, hvussu ymisk øki í dagsins samfelag hava ymiska ávirkan á kynini.
Til grunddeild: Bókin, sum er til grunddeild, greiðir frá grundreglunum um mannarættindi. Dentur verður lagdur á at kunna um, hvørji grundleggjandi moralsk hugtøk í veruleikanum hava elvt til, at Heimskunngerðin um mannarættindi kom í lag, og hvørja ávirkan hon higartil hevur havt. Bókin byrjar við hendingum, sum allir næmingar kenna, og endar við tí, sum øll menniskju hava rætt til. Í bókini eru uppskot til evni at práta um og uppgávur at arbeiða við.
Okkum kann tað tykjast sjálvsagt, at øll menniskju skulu hava somu rættindi og skyldur í samfelagnum - sama ger kyn, tjóðaruppruna, útsjónd, brek, kynsliga áskoðan, átrúnað ella politiska fatan. Men í mongum londum er tað ikki sjálvsagt, og fyri ikki so langt síðan var tað heldur ikki sjálvsagt í Føroyum. Her eru nøkur áhugaverd árstøl um javnrættindi millum kynini.


text:
Franskt í Fútastovu
Bœuf bourguignon, Coq au vin, Fruits de mer, Hors d'oeuvre. Hesi orðini kunnu vit føroyingar byrja at venja okkum við, tí skjótt sleppa vit at njóta hesar og aðrar ektaðar klassiskar franskar rættir. Í oktober letur fyrsta franska matstovan í Føroyum upp í hugnaligu hølunum í Fútastovu, sum nýliga eru innrættað til endamálið.
Chefkokkur í Fútastovu verður ungi evnaríki kokkurin Brent Morrow úr Avstralia. Vit hava hitt hann til eitt prát um franskar freistingar og hvat vit kunnu vænta okkum í Fútastovu.
Brennandi kærleiki
Brent kom fyrstu ferð til Føroya at arbeiða á KOKS, tá matstovan húsaðist á Hotel Føroyum. Har bleiv hann forelskaður í Katrinu, sum arbeiddi á Hotel Føroyum og so var leyst og liðugt. Hann fór eitt rend aftur til Avstalia, men er nú fluttur til Føroya at standa á odda fyri spennandi fronsku verkætlanini í Fútastovu.
Hóast bert 24 ára gamal, hevur Brent verið víða í gastronomiska heiminum og hevur eitt nú starvast í Avstralia, Ný Kaledonia, Ný Sælandi og Danmark bæði á fiskamatstovum, japanskum matstovum og aðrastaðni. Hann hevur sostatt bæði hugskot, íblástur og nýggjar smakkir við sær til føroya, og sambært Brent er nógv spennandi í væntu.
Brent væntar eisini at føroyingar fara at taka væl ímóti nýggju matstovuni.
Einfalt og atkomiligt
Brent fer at leggja seg eftir eini einfaldari og atkomiligari matskrá við fleiri av teimum klassisku fronsku rættunum, sum fólk í øllum heiminum elska.
Hann fer sjálvandi at seta sín egna dám á fronsku rættirnar og fer at gera nógv burturúr, at maturin verður borðreiddur væl og vakurt.
Bœuf bourguignon – oksakjálki í reyðvíni
Kjøt av oksakjálka langtíðarkókað í Bourgogne víni við fleski, hvíttleyki, perluleyki og soppum.
Coc au vin - hani í víni.
Í Fútastovu verður hann gjørdur við høsnarunga og hvíttvíni.
Fruit de mer - ein sjóplatt at deila
Klassiski franski sjóplatturin Fruit de mer (havsins fruktir) verður ein av eyðkennisrættunum í Fútastovu. Brent fer at borðreiða plattin við føroyskum sjógæti, ið hann heldur verða heimsins besta, saman við góðum breyði og Aioli - hóskandi at hjá tveimum at deila.
Ostavognurin
Sum nakað heilt nýtt verður møguleiki at njóta spennandi franskar ostar í Fútastovu. Ein ostavognur við bæði fronskum og lokalum ostum, m.a. frá Arla Unika, fer at ferðast millum borðini, og kunnu gestirnir antin njóta ost omaná døgurðan, ella sum ein sjálvstøðugan rætt við góðum fronskum víni afturvið.
Fleiri valmøguleikar
Matskráin verður samansett soleiðis, at møguleiki verður bæði at velja heilar matskráir við 4-5 rættum og einstakar forrættir – sonevndar hors d'oeuvre.
Sostatt kann mann fáa júst tað ein hevur hug, annaðhvørt ein ynskir at royna smáar franskar freistingar ella eina heila matskrá.
Bon apetit! [ bôn apti]


text:
Ingi Samuelsen
22.01.2018 - 10:38
Mentan > Tónleikur > Rútmiskur tónleikur
Danmarks Radio hevur júst kunngjørt nøvnini á teimum, sum skulu kappast um at umboða Danmark á altjóða grandprix sangkappingini í ár.
Og føroyingar vera við, tí ein av sangunum skal syngjast av dugnaligu Carlsen-systrunum úr Havn, Vanju, Lailu og Barbaru.
Tær skulu syngja sangin "Standing up for Love", sum sviarnirThomas Thörnholm og Michael Clauss og amerikanarin Dave Rude hava skrivað.
Tað er Mads Enggaard, sum hevur valt henda sangin at vera við í donsku sangkappingini. Um Carlsen-systrarnar sigur hann.
"Trioen forløser fuldstændig denne sang med deres skønne stemmer, som smelter sammen i overbevisende harmonier på en måde, hvor det er svært ikke at overgive sig til kærlighedsbudskabet og troen på, at vi kan gøre en forskel ved at stå sammen i kærlighedens navn."
Dansk Melodi Grandprix verður leygardagin 10. februar


text:
Lag: William A. Ogden
Týtt: Victor Danielsen
1. Títt lív er stutt, áh, syndari,
dvøl ikki myrkri í!
Nýt tíðina, tonk um Guds orð,
hon er so stutt, tín tíð!
Niðurlag: Kom til Jesus og fá frið!
Hann skal frelsa, grøða við;
kom, tí skjótt hon farin er,
náðitíðin dýra her!
2. Títt lív er stutt, áh, syndari,
fá uppgjørt tína sak!
Í dag, nú hurðin opin er,
mót lívi, friði tak!
3. Áh, ævinleikin langi har!
Hann kemur, flýggjast ei;
og minst, hann myrkur er, um tú
til kallið sigur nei!
4. Kom, syndari, áh, kom í dag,
nú Harrin er tær nær!
Trúgv á hans blóð, og sál tín lív,
frið, fyrigeving fær!


text:
Goldman Sachs væntar ein oljuprís upp á meira enn 80 dollarar
Amerikanski íleggingarbankin Goldman Sachs væntar, at oljuprísurin næsta hálva árið fer upp um 80 dollarar, skrivar Bloomberg. Eitt støði, oljuprísurin ikki hevur verið á í fýra ár.
Tað er eftirhondini langt síðani, at prísurin á eini tunnu av norðsjóvarolju var niðri á 27 dollarum.
Eitt sindur meira enn trý ár eftir januar 2015, er prísurin upp i á 69,79 dollarum.
Men prísurin steðgar ikki her, metir amerikanski íleggingarbankin Goldman Sachs, skrivar Bloomberg.
Her siga tey, at prísurin saktans kann fara upp á 82,5 dollarar fyri tunnuna næsta hálva árið.
Næstu tríggjar mánaðirnar fer prísurin at liggja um 75 dollarar, er nýggja metingin.
Frammanundan varð roknað við einum oljuprísi upp á 62 dollarar.
Við nýggju prísmetingunum fylgir Goldman Sachs rákinum, sum hevur verið millum fleiri stórbankar í seinastuni við hægri vónum til oljuprísin í framtíðini.
Morgan Stanley upplýsti fyri Bloomberg herfyri, at prísurin fer at toga seg upp á 75 dollarar í ár, meðan JP Morgan heldur, at 78 dollarar kunnu røkkast við at tátta í oljuframleiðsluna á marknaðinum.
Oljuprísurin er ikki farin upp um 80 dollarar síðani 2014.
Kelda: shippingwatch.dk


text:
Í dag er 10. mai, tað er sunnudagur, 7. dagurin í vikuni. Í halgu bók stendur at Guð hvíldi henda dag, og soleiðis er tað tíbetur enn nógv sum velja at brúka dagin, sum ein hvíludag. Men sunnudagurin far harða kapping frá vinnilívinum.
Í bókini ”Dagar og nøvn í almanakkanum” hjá Axel Tórgarð er 10. mai ikki nevndur. Nærmast við umrøður Axel Krossmessu, sum er 3. mai og hálvárssøku sum er 15. mai. Um hálvárssøku skrivar hann at stórkavi ikki legst eftir hálvárssøku. Tað er um ikki annað gott at vita havandi í huga hvussu vánaligt veðrið hevur verið síðani vit settu hol á 2015.
Nå, nú mundi eg gloymt hví eg byrjaði at skriva hetta innleggi 🙂 – Seinnu árini eru fleiri nýggir merkisdagar vorðir vanligir her í Føroyum, ein av hesum døgum er mammudagur og í dag er mammudagur.
Eg havi kannað eitt sindur. Tankin upprunaliga við mammudegnum er at heiðra tann persónin, sum hevur gjørt meira fyri teg enn nakar annar í heiminum. Mammudagurin var hildin fyrstu í 1908, tá Anna Jarvis helt hann til minnist um mammu sína. Í 1914 var avgjørt at annar sunndagur í mai skuldi verið tjóðar frídagur fyri at heiðra mammur. Hetta gongur also fyri seg í USA.
Tað var tó skikkiliga skjótt at handilslívi gjørdi sær dælt av hesum degi, og soleiðis kenna vit eisini henda dag í Føroyum. Í Føroym er mammudagurin ikki so gamal.
Alt gott um at handilslívi roynir at forvinna sær pening, eg haldi tó at tú skal so ofta tú kanst vitja mammu tína ella ringja til hana, og vísa henni hvussu nógv tú elskar hana, tí eg ivist onga løtu í at mamma tín elskar teg. Mammudagin kanst tú so brúka til at minna teg aftur á farna árið, og hugsa yvir hvussu raskur ella røsk tú hevur verið at vitja mammu tína. La go um tú so keypir eina gávu, so er tað sjálvandi eisini í lagi 🙂
Tú veitst ikki hvussu leingi tú hevur tína mammu.
Mamma mín hevur alzheimers, og mamma Veru bleiv rykt vekk, púra óvart, 20. apríl 2014 av einum hjartatilburði, bert 70 ára gomul.
Góðan mammudag til allar mammur, tit eru nakað serligt 🙂


text:
Á vitjan hjá føroyska sendimanninum í Moskva
Sambandsflokkurin -
Russland er seinastu árini vorðin okkara týdningarmesta samhandilsland við tað, at út við helvtin av føroyska útflutninginum fer til Russlands. Tí er altavgerandi at hava góð fólk á staðnum við tí endamáli at tryggja, at viðurskiftini millum londini eru so góð sum til ber. Her kunnu vit vera glað fyri at hava eitt so gott umboð fyri Føroyar í Moskva, sum Bjørn Kunoy
Magni Laksáfoss, løgtingsmaður fyri Sambandsflokkin, saman við Reidar Nónfjall, floksskrivara og samskipara hjá Sambandsflokkinum, nýttu høvið at vitja Sendistovu Føroya í Moskva - hetta í sambandi við altjóða fakliga ráðstevnu um búskaparliga og sosiala menning. Bjørn Kunoy, okkara sendimaður í Moskva, tók ímóti og greiddi frá virkseminum á sendistovuni.
Týðandi bindilið millum Føroyar og Russland
Vitjanin á sendistovuni varð hósdagin 2. november. Sendistovan liggur væl fyri í býnum og húsast saman við donsku ambassaduni.
- Magni Laksáfoss greiðir frá, at fyri hann hevur føroyska sendistovan ein týðandi leiklut at halda viðlíka og menna handlissambandið við Russland. Hetta kann vera við til at varðveita og menna nýggj arbeiðspláss í Føroyum.
- Tað gevur eisini Føroyum enn størri ávirkan og betri møguleikar fyri góðum handilsavtalum og at finna loysnir á ymiskum politiskum málum, um Føroyar hava eina umboðan á staðnum í tí landi, sum Føroyar hava stóran áhuga í at samstarva við. Soleiðis sum støðan er hjá Russlandi í altjóða høpi, so gerst týdningurin av sendistovuni bara enn størri.
- Russland hevur eina ósemju við ES og USA um samhandil og tí er trupult hjá russarum at innflyta matvørur og aðrar vørur og tænastur. Henda støðan kemur Føroyum til góðar og hevur við sær, at Føroyar í løtuni hava munandi part av samlaða innfutninginum hjá Russlandi av aldum laksi, sild, makreli og øðrum vørum og tænastum.
Bjørn Kunoy greiddi á fundinum frá ymiskum tiltøkum, sum sendistovan skipar fyri. Til dømis hava vinnulívsfólk úr Føroyum verið á sølustevnum í Russlandi og møttt russiskum umboðum fyri eitt nú fiski- og alivinnuna, og hildin eru felags mentartiltøk á Sendistovuni, eitt nú saman við landsstýrismanninum í Uttanríkis- og Vinnumálum, Poul Michelsen. Fyri føroyska vinnu eru netverkini í Russlandi alt avgerandi fyri at koma inn á russiska marknaðin við eitt nú vørum og tænastum frá okkara avleiddu vinnum í fiskivinnuni.
Ein annar leiklutur hjá sendistovuni er at vegleiða fyritøkur og persónar og hjálpa til at tilrættaleggja serligar ferðir til Russlands og til Føroyar.
Framtíðar útlitini
Tað er nógv, sum bendir á í løtuni, at samstarvið og samhandilin við Russland stendur við og mennist. Okkara sendimaður í Moskva leggur stóran dent á at halda støðug viðurskifti millum londini.
Sendistovan hevur síðan henda varð sett á stovn fyri skjótt 3 árum (lat upp í mars 2015), bygt upp nakrar grundleggjandi funktiónir, sum tryggja, at henda kann virka eftir endamálinum. Arbeiðið hjá sendimanninum verður framhaldandi at menna uppgávurnar hjá sendistovuni og tryggja, at samskiftið og samstarvið við Russland er best møguligt.
Tað er onki, sum bendir á, at handilsósemjur við millum Russland og ES/ USA verða loystar í bræði. Tí eru útlitini fyri framhaldandi stórum útflutningi til Russlands sera góð.
Okkara sendimaður í Moskva fylgir væl við øllum viðurskiftum í Russlandi, sum eru av týdningi fyri Føroyar. Sum sendimaður ræður um at hava fingurin á pulsinum, arbeiða fyribyrgjandi og verða til reiðar, tá avbjóðingarnar og trupulleikarnir íkoma.
RN
--------
Høvuðsmynd í erva: Magni Laksáfoss, løgtingsmaður fyri Sambandsflokkin, Bjørn Kunoy, sendimaður Føroya í Moskva og Reidar Nónfjall, floksskrivari og samskipari í Sambandsflokkinum, uttan fyri Sendistovu Føroya í Moskva


text:
MFS á NOM-ráðstevnu í apríl 2016
Lestrarfeløg úr norðurlondum og baltiskum londum vóru síðsta vikuskifti á NOM-ráðstevnu í Estlandi. Torstein Jóhannes Fríðfinsson, formaður fyri Ráðið, og Lív Egilsdóttir Olsen, skrivari í Ráðnum, umboðaðu Meginfelag Føroyskra Studenta.
NOM er ein ráðstevna, sum verður hildin tvær ferðir um árið, har lestrarfeløg frá ymiksum norðurlondum og baltiskum londum hittast fyri at samstarva og deila sínar royndir innan lestrarøkið. NOM er eitt netverk, ið stendur fyri Nordisk Ordførende Møte og eru limalondini: Føroyar, Danmark, Ísland, Svøríki, Noreg, Finnland, Estland, Letland og Litava. Øll hesi lestrarfeløgini vóru umboðaði á ráðstevnuni í Estlandi.
Hesuferð var túrurin komin til estlenska lestrarfelagið at hýsa ráðstevuni. Evnið á ráðstevuni var “overview of how teaching and studying skills have been monitored, developed and what the current vision for further development is”.
Hetta evnið er sera áhugavert og viðkomandi, og tí fóru vit í gongd at kanna, hvussu langt Føroyar eru komnar á hesum økinum. Eftir at hava tosað við Setrið og Mentarmálaráðið, kundu vit staðfesta, at hetta er ikki nakað, ið Føroyar hava arbeitt nógv við.
Hinvegin vóru tey samd um, at hetta er nakað sum skal raðfestast hægri, tá ið tíðin er búgvin til tess. Tí var tað sera áhugavert at hoyra hini lestrarfeløgini greiða frá, hvussu tey arbeiða við hesum, og hvussu langt tey vóru komin á økinum.
Eitt annað endamál við NOM-ráðstevnuni er at læra onnur lestrarfeløg at kenna og deila sínar royndir sum feløg. Torstein og Lív høvdu eisini eina framløgu um føroyska meginfelagið og tess arbeiði, umframt lestrargongdina í Føroyum sum heild. MFS hevur lutikið á NOM-ráðstevnum fyrr, og er ætlanin hjá MFS eisini at luttaka í næstu NOM-ráðstevnuni, sum verður í Bergen í oktobur.
Vit í MFS vóna, at tað fer at bera til hjá MFS at luttaka í hesum netverkinum framyvir við tí fyri eygað, at eisini hýsa ráðstevnuni í Føroyum einaferð skjótt. Hetta er ein gyltur møguleiki fyri at kunna onnur lond um Føroyar og styrkja samstarvið millum MFS og onnur lestrarfeløg.
Sí myndir frá NOM-ráðstevnuni:
West Nordic Studies, Governance and Sustainable Management – eitt masternám fyri teg?
Á heysti 2015 fóru universitetini Ilisimatusarfik í Grønlandi, Háskólin á Akureyri, Háskúli Íslands í Reykjavík, Universitetet i Nordland á vesturstrond Noregs og Fróðskaparsetur Føroya undir eina nýggja altjóða og tvørfakliga masterútbúgving í West Nordic Studies, Governance and Sustainable Management.
Nýggja masterútbúgvingin gevur lesandi framúr møguleikar at ávirka menningina í Grønlandi, Íslandi, Føroyum og vestur Noregi og gevur lesandi møguleikar at flyta seg millum ymisku økini í útnorði.
Masterútbúgvingin í West Nordic Studies, Governance and Sustainable Management miðar eftir at veita ítøkiliga vitan um arktiska økið eins og førleikar at hava ábyrgd fyri átrokandi samfelagsmálum, ikki minst við at duga at knýta hesi til søguligu menningina í royndunum at ýta av innan høvuðsevnini í aktuella orðaskiftinum um samfelagsligar avbjóðingar – serstakliga við atliti til veðurlagsbroytingar og burðardygd.
Endamálið er at økja vitanina um felags avbjóðingar í økinum og at hækka útbúgvingarstøðið. Útbúgvingin leggur seg eftir at útbúgva kandidatar, sum hava førleikan at skilja og fara í takholt við samansettu avbjóðingarnar, sum útjaðaraøkini í útnorðurlondunum hava sum partur av arktiska økinum.
Útbúgvingin leggur upp til eitt samanberandi perspektiv, tá ið tað kemur til at taka við teimum átrokandi avbjóðingum, sum økið hevur í dag, her uppi í tær samfelagsligu avleiðingarnar, ið standast av veðurlagsbroytingum og sum ávirka fólkafátøk øki og mikrobúskapir, fjarleika, arbeiðsmøguleikar, kynsspurningar innan mentan og útbúgving, upprunamentan og trygd, samleika og mentanarligan arv, leitan eftir náttúrutilfeingi, samfelagsstjórnan og sjálvræði.
Fyri meiri kunning um samstarvið og um hini universitetini, far inn á www.westnordicstudies.net og fylg okkum á Facebook https://www.facebook.com/westnordicstudies/
Umsóknarfreistin fyri altjóða umsøkjarar er 1. mars
Umsóknarfreistin fyri føroyskar og aðrar norðurlendskar umsøkjarar er 1. mai 2016
Ræstkjøtaveitsla í Keypmannahavn
Aftur í ár skipar Keypmannhavnarnevndin hjá MFS fyri tí árligu ræstkjøtaveitsluni í hesi myrku vetrartíð. Kom í Føroyahúsið 13. februar til føroyska veitslu!
Matskráin verður sum vant røst súpan til forrætt, ræst kjøt sum høvuðsrætt og sjálvandi okkurt søtt omaná. Í ár hava vit eisini fingið Sunnleif Andreasen, fotograf, at taka myndir.
Fyri at tekna seg til veitsluna skulu 275 kr flytast við mobilepay á 60797750 ella á 9181-0004686413. Minst til at viðmerkja alt navnið á øllum luttakarum um tú keypir fleiri atgongumerkir, og harafturat at viðmerkja telefon nummar.
Vit gleða okkum at síggja teg!
MFS fingið nýggjan skrivara
Barbara G. Apol er sett í starv sum nýtt skrivstovufólk hjá MFS. Barbara arbeiðir í løtuni í frítíðarskúla, men ætlar sær at lesa búskaparfrøði á Setrinum í august. Afturat hesum hevur hon verið virkin í Amnesty, SU og Sinnisbata. Vit gleða okkum til samstarvið og ynskja Barbaru vælkomna í hópin.
Samstundis vilja vit takka Ásu Hammershaimb Christiansen fyri gott samstarv og ynskja henni góða eydnu, nú hon tekur við nýggjum starvi.
Ráðið fyri 2015/2016
MFS hevði ársaðalfund tann 11. august 2015, og tá varð nýtt ráð og nýggjur formaður valdur.
Ráðið fyri MFS 2015/2016 sær soleiðis út:
Torstein Jóhannes Fríðfinsson, formaður
Eirikur H. Sanderson, næstformaður
Lív Egilsdóttir Olsen, skrivari
Poula Lassen
Unn Augustudóttir Krákustein
Anne M. Hansen
Turid Christophersen
Katrin Fríða Jógvansdóttir
Marjun Lindarstein
Guðrun Durhuus
Emil Hermansen
Aðalfundur
Góðu føroysk lesandi bæði úti og heima
Týsdagin 11 august hevur Meginfelag føroyskra studenta aðalfund. Vit vilja tí bjóða øllum lesandi og áhugaðum at koma og kjakast um lestraríbúðir, útbúgvingarmøguleikar í Føroyum, valrætt hjá lesandi og hvat annað ið skuldi ligið hjartanum nær.
Eisini verður høvdið at hoyra um virkesemið hjá MFS og gerast partur av toyminum.
Aðalfundurin byrjar kl 17:00
har ymiskt praktiskt og kjak verður á skránni
kl 19:00 verður eitt upplegg um ætlarnirnar at gera lestraríbúðir Føroyum
kl 19.30 verður tónleikur við Benjamin Petersen
Kaffi og køka verður sjálvandi eisini at fáa.
So komið og kjakist ella bara til eina hugnaliga løtu við øðrum lesandi
Tiltakið er ókeypis
Meginfelag føroyskra studenta
https://www.facebook.com/events/1447258692247982/
Nýggja ráðið
Leygardagin 26. Juli hevði MFS aðalfund
Á aðalfundinum takkaði fyrrverandi Formaðurin, Regin Berg fyri seg, eftir at hava verið aktivur í MFS í 5 ár. MFS takkar honum fyri tíðina og ynskir honum alt tað besta framyvir.
Á fundinum varð tosað um, hvat MFS ætlar at gera komandi hálvárið, m.a. er ætlanin at fáa eina føroyska nevnd upp á beinini, fáa Fjølnir sum eina heimasíðu, seta fokus á lestraríbúðir í Føroyum, gera tað nemmari fyri útisetar at sleppa á val og mangt annað.
Síðani varð eitt nýtt ráð valt:
Turið Christophersen, 1. forkvinna
Eirikur Sanderson, 2. formaður
Lív Egilsdóttir Olsen, skrivari
Ása Hammershaimb Christiansen, skrivtovufólk
Selma Dahl Erol
Ann Krista í Dali
Unn Kragesteen
Poula Lassen
Anna Kristina Svabo
Katrin Fríða Jógvansdóttir
Aðalfundur
Meginfelag Føroyskra Studenta bjóðar øllum lesandi á aðalfund í Bókbindaragøtu 8 í Tórshavn leygardagin kl. 14:00.
Á fundinum verður tónleikur, prát um lestrarviðurskifti, kunning um virksemi MFS'ar og øll, sum vilja gera mun og fáa góðar royndir at vísa á, fáa møguleikan at luttaka í arbeiðinum hjá MFS.
MFS er myndað av lesandi, ið arbeiða miðvíst fyri at troka á, prika til og gera vart við viðurskifti, ið á ein hvønn hátt ávirka tey lesandi.
Í altjóða høpi er MFS viðurkent sum felag á jøvnum føti við eitt nú onnur norðurlendsk studentafeløg og altjóða studentafelagsskapir. MFS er sostatt viðurkent samráðingarumboð við føroysku myndugleikarnar, og verður felagið tikið við upp á ráð, tá lestrarviðurskifti verða viðgjørd.
Skrá:
kl. 14:00 - Formaðurin bjóðar vælkomin.
kl. 14:02 - Formansfrágreiðing
kl. 14:15 - Fjølnir nú og í framtíðini
kl. 14:30 - Tónleikur og prát
Kl. 14:45 - Hvørji mál skal MFS leggja dent á?
kl. 15:10 - Framløga av granskoðaðum roknskapi og viðgerð
kl. 15:20 - Val av nýggjum ráði
kl. 15:30 - ymiskt
At enda tónleikur og prát.
Sí tiltak á Facebook: https://www.facebook.com/events/1431046873842255/
Pisudagar í Eik
Pisudagar í Eik
Á hvørjum ári fara hundraðtals føroyskar pisur undir víðari lestur, bæði í Føroyum og uttanlands. Hetta er ein sera spennandi tíð, ið krevur nógva fyrireiking, og sum eisini hevur nógvar spurningar við sær.
Tí skipa MFS (Meginfelag Føroyskra Studenta), ASK (Altjóða Skrivstovan) og Eik fyri Pisudøgum á hvørjum ári.
Tiltakið er ætlað tær, ið fer undir víðari lestur uttanlands, og endamálið er at geva tær høvi at seta spurningar, fáa góð ráð og tosa við onnur, ið eru í somu støðu sum tú, soleiðis at tú kemur so væl frá byrjan sum gjørligt.
Aftur í ár verður eisini høvi at hitta umboð fyri Ráðgevingina fyri føroyingar í Danmark, og umboð fyri 'Leinkjan.fo'
Pisudagar 2014
Mánakvøldið 4. august kl. 19.30
á deildini hjá Eik í Klaksvík
Týskvøldið 5. august kl. 19.30
á Ungdómsdeildini hjá Eik í miðbýnum í Havn
Skrá
- Umboð fyri Eik geva tær góð ráð um fíggjarlig viðurskifti, m.a. hvussu tú stovnar eina NemKontu og týdningin av at leggja eina góða fíggjarætlan.
- Umboð fyri MFS greiða frá ymiskum praktiskum viðurskiftum og hvussu tú sum lesandi kanst fáa gleði av MFS. Eisini verður høvi at práta við MFS-umboð úr ymsum londum.
- Umboð fyri Vinnuhúsið greiða frá nýggja spennandi átakinum 'Leinkjan.fo', sum skal binda føroyskar fyritøkur og fólk undir útbúgving tættari saman.
- Randi Johannesen, ið dagliga ráðgevur føroyingum í Danmark, gevur tær góð ráð um m.a. skattafrádrátt, ferðaískoyti, lestrarstuðul og bústaðarviðurskifti
- Holger Arnbjerg, ið hevur drúgvar royndir við at vegleiða lesandi, fer at greiða frá, hvussu tú kanst brúka ASK í sambandi við hægri lesnað – bæði áðrenn og aftan á at tú ert farin í gongd. Harafturat hevur hann nógv góð ráð um, hvussu tú kemur væl frá lestrarbyrjan.
- Eftir framløgurnar verða luttakararnir bólkaðir, alt eftir hvar tey fara at lesa. Í bólkunum verður høvi at tosa við onnur ung, ið eru/fara uttanlands í lestrarørindum og seta ASK, MFS, Eik, Leinkjuni og Ráðgevingini nærri spurningar.
- At enda verður møguleiki at “mingla” og fáa sær okkurt leskiligt til góman
Sí fleiri videofrásagnir á http://18-25.fo/Default.aspx?ID=6534


text:
Býarvøksur
Býarvøksur er at fólk flyta av bygd og til býir og búseta seg har. Orðið urbanisering kemur av latínska orðinum urbs, sum merkir býur. Tað merkir, at fólkið flytur av landinum og inn í býirnar. Grundin til hesa flytning er, at menniskju skifta frá 1. vinnu (framleiðir rávøru, t.d. landbúnaður og fiskiveiða) til 2. vinnu (virkar rávøruna ávegis ella til lidna vøru. Hon er ofta ídnaður) og serliga til 3. vinnu (hon veitir okkum tænastu, har vit ikki megna sjálv at gera hetta arbeiði, ella vit vilja sleppa undan. T.d. útbúgvingarverkið, handlar, flutning og heilsuverkið). Henda gongdin elvir til, at fólk flyta saman í býir at búgva. 2. vinna økir um býirnar, tí at virkini ofta verða sera stór og hava tí nógv fólk í vinnu. Tey vilja helst búgva í rímiligari nánd av arbeiðsplássinum, og somu fólk verða kundar hjá tænastuvinnuni. Urbaniseringin í ídnaðarlondunum er tí ein nátúrlig avleiðing av broytingunum í vinnulívinum.


text:
Venjing
Kappingarárið 2018 er byrjað, innanduravenjingin liðug, og TSF fer nú undir uttandura venjingina.
Vit byrja týsdagin 7. mars og venjingin heldur fram til kappingarárið er liðugt. Vit venja týs- og hósdagar. Leygardagar verður vant tá ongin kapping er.
VAKSIN:
Venjingartíðir:
Mánadag: Súkkling frá Svimjihøllini kl. 17.00 (Evald)
Mikudag: Renning kl. 16.30 teknikk og stutt intervallir (Súsanna)
Hósdag: Súkkling frá Svimjihøllini kl. 17.00 (Súsanna & Evald)
Leygardag:
1. Fyrsta leygardag í hvørjum mánaði Crossvenjing kl. 09.00 frá Skógrøktini
2. Annan leygardag í hvørjum mánaði súkkling frá Svimjihøllini kl. 11.00
3. Triðja leygardag í hvørjum mánaði súkkling frá Svimjihøllini kl. 15.00
4. Fjórða leygardag í hvørjum mánaði súkkling frá Svimjihøllini kl. 11.00
Sunnudag: Svimjing kl. 11.50 í Svimjihøllini.
Til ber at renna við Hvirlunu sunnudagar kl. 09.00 (langan túr).
Annars kl. 11.00 renning frá Svimjihøllini
2 og 4 sunnudag í hvørjum mánaði súkkla vit frá Svimjihøllini kl 10.00 í mars og 9.30 í apríl
BØRN/UNGDÓMUR:


text:
Yvirskipaða evnið á stevnuni var samstarv, og evnini sum vóru viðgjørd á verksmiðjunum vóru:
- samstarv millum økini
- samstarv millum ferðavinnuaktørar
- forðingar
- ágóðar av samstarvi
- burðardygg ferðavinna – hvat økini kunnu gera
- burðardygg ferðavinna – hvat kunnu myndugleikarnir gera
Stuttu fyrilestrarnir vóru:
1) Visit Nólsoy, Tjóðhild og Barbara
2) Online marknaðarføring, Sølvi Jespersen
3) Ferðavinnuhagtøl, Simona
4) Heimablíðni, Bára Joensen
5) At selja tað upprunaliga, Olga Biskopstø
6) "Erla Z-Social Media", Erla Ziskasen
Á veitsluni um kvøldið vóru ársins heiðursbrøv handað:
Ársins ferðavinnufólk:
Tey, ið gera eitt stórt og týdningarmikið arbeiði í gerandisdegnum, og sum dagliga eru í beinleiðis sambandi við ferðafólkini. Fólk sum eingin í ferðavinnuni kundi verið fyriuttan.
Nancy Justinussen frá Atlantic Airways fór avstað við hesum heiðrinum við grundgevingini:
“Nancy veitir eitt tænastustøði í serklassa og spennir seg veruliga út fyri kundan. Hon hevur arbeitt í nógv ár í vinnuni men brennir framvegis fyri at fáa so nógv ferðafólk til Føroyar sum gjørligt. Hon hevur uppbygt sær eitt stórt proffesionelt netverk, møguliga hennara serliga tænastugeni at takka burturav. Vit seta øll stóran prís á tílík fólk í ferðavinnuni. “
Mimmy Vágsheyg frá Café Fríðu og Sunniva Arge frá Hotel Hafnia vóru eisini í uppskoti at fáa hetta heiðursbræv.
Ársins nýbrot:
Tey, sum hava dirvi og hugflog til at bróta upp úr nýggjum, sum hava fingið eitt nýtt hugskot og gjørt tað til veruleika. Øll kunnu vinna ársins nýbrot: einstaklingar, virkir, stovnar og felagsskapir. Treytin er bert, at tey í farna árinum skulu hava gjørt okkurt serliga nýnhugsandi, sum er við til at menna útboðið og støðið á ferðavinnutænastum í Føroyum.
Tað var Visit Nólsoy sum fekk hetta heiðursbrævið, og grundgevingin ljóðaði soleiðis:
“Visit Nólsoy hevur ment eitt tilboð, sum dregur ferðafólk til Nólsoynna sum ongantíð áður. Við øðrvísi tankagongd, nýskapanarhugi og framsýntum ætlanum hevur Visit Nólsoy sett Nólsoynna á ferðavinnukortið í Føroyum. Á Visit Nólsoy savna tey seg um tað staðbundna, tað burðardygga, røturnar, tað næra og vinarliga. Á ein nýggjan og øðrvísi hátt røkka tey kundaskaranum, leggja afturat virði til oynna og ikki slepst undan at blíva bitin av teimum.”
Reika Adventures og Eplafestivalurin vóru eisini í uppskoti til hetta heiðursbræv.
Ársins eldsál:
Tey, sum hava útmerkað seg við ótroyttiligum ágrýtni, framsóknum hugburði og brennandi huga fyri tí, sum tey hava lagt fyri dagin.
Eirik Suni Danielsen, sum eigur og rekur Gjáargarð, var við hesum orðum valdur Ársins Eldsál:
“Eirik Suni livir upp á allar mátar upp til treytirnar at gerast ársins eldsál. Hann livir við hjarta og sál fyri Gjáargarði. Hann er ábyrgdarfullur og gevandi mótvegis grannaøkinum. Hann er óuppgjørdur og ósjálvsøkin og virkar allari ferðavinnuni at frama. Hvat skuldi ferðavinnan gjørt uttan Eirik Suna.”
Serligt heiðursbræv
Dómsnevndin ynskti eisini at handa eitt serligt heiðursbræv til Mariu á Lofti, sum longur enn nakar annar hevur marknaðarført Føroyar uttanlands og verið, ikki bara Atlantic Airways, holl, men allari ferðavinnuni.
Í dómsnevndini sótu Thora Augustinussen fyri Ferðavinnufelagið, Guðrið Højgaard fyri Visit Faroe Islands og Sølvi Simonarson fyri Kunningarstovurnar.


text:
Ingi Samuelsen
08.02.2018 - 07:32
Tíðindi > Samfelag & Politikkur > Samferðsla
Andstøðan í tinginum legði í gjár uppskot fyri Løgtingið, ið kann tryggja, at ein loysn verður funnin á ferðsluni ”norð um fjall” í Norðoyggjum nógv fyrr enn tað liggur í kortunum í langtíðarfíggjarætlanini hjá landsstýrinum í løtuni.
Loysnin er at lata pf. Norðoyatunnilin standa sum byggiharri.
Sambært langtíðar løguætlanini hjá landinum verður fyrst farið undir nýggjar tunlar “norður um fjall” um umleið fýra ár, og tað tekur nøkur ár, áðrenn koyrandi verður. Uppskotsstillararnir meta tí ikki, at tað er ráðiligt at bíða so leingi við hesi verkætlan.
So ístaðin fyri at bíða til landskassin kann standa fyri ætlanini, leggja andstøðutinglimirnir upp, at fíggingin av tunlunum lutvíst verður knýtt at Norðoyatunlinum. Hetta krevur, at verklagslógin fyri pf. Norðoyatunnilin verður broytt, tí felagið hevur sambært lógini eina bundna uppgávu at byggja og reka Norðoyatunnilin.
Norðoyatunnilin er um at vera útgoldin, og sambært fíggjarætlan felagsins hevur felagið eitt EBIDTA uppá umleið 10 milliónir krónur. Rentustøðið er lágt í dag, og tunnilin hevur eitt stórt frívirði og harvið pantivirði. Væntandi kann felagið fáa byggilán til uml. 2% p.a., skriva uppskotsstillarnir, sum staðfesta, at ”...Um Norðoyatunnilin stendur sum byggiharri fyri tunlarnar “norður um fjall”, kann arbeiðið byrja uttan stórvegis drál.”
Uppskotsstillararnir eru Jákup Mikkelsen, Joen Magnus Rasmussen, Jacob Vestergaard og Elsebeth Mercedes Gunnleygsdóttir úr Fólkaflokkinum, Bill Justinussen og Jenis av Rana úr Miðflokkinum, Bárður á Steig Nielsen, Magnus Magnussen og Helgi Abrahamsen úr Sambajdsflokkinum.
Tingfólkini vænta við hesum uppskoti at kunna framskunda arbeiðið, so at ein loysn er funnin á farleiðina norður um fjall eini trý til fýra ár. Kostnaðurin fyri tunlarnar er mett at vera 360 milliónir krónur.
Uppskotið, sum kann lesast her, er sett á skrá fyri komandi løgtingsfund, sum verður hildin mikudagin 14. februar.


text:
Í 1994 setti Suðurafrika hvítu minnilutastýrisskipan sína úr gildi og tók við fjølmentaðari meirilutastýrisskipan. Afrikanski Tjóðskaparflokkurin (ANC) stóð á odda fyri stjórnini. Síðan 1948 hevði suðurafrikanska stjórnin rikið rasuskilnaðarpolitikk, og bara tey hvítu høvdu havt alt valdið. Sum frá leið avbyrgdi umheimurin Suðurafrika, og rasuófriðurin í landinum vant upp á seg. Síðan ANC-ovastin Nelson Mandela var valdur til forseta í Suðurafrika, er apartheidskipanin tikin av, og umheimurin hevur aftur tikið upp samband við landið.
Nelson Mandela, ið var ein av oddamonnunum í ANC, varð settur fastur í 1964 og ikki latin leysur aftur fyrr enn 26 ár seinni, í 1990. Atvoldin til at hann varð latin leysur, var avgerðin hjá Fredrik .W. de Klerk forseta um at taka av apartheidskipanina. Við Nelson Mandela sum oddamanni vann ANC valið í 1994, og Mandela gjørdist fyrsti svarti forseti í Suðurafrika. Hann sat sum forseti fram til 1999.
Ein liður í illa lýdda og órættvísa apartheidpolitikkinum var, at svartir verkamenn og húski teirra vórðu noydd at flyta úr stóru býunum og skuldu búgva í serligum býarøkjum langt burtur frá arbeiðsplássi sínum. Størsta og kendasta býarøkið er Soweto; har búgva fleiri enn ein millión fólk. Hvønn einasta dag mega svartir arbeiðarar koyra í tímar í fullum bussum og tokum úr Soweto til námini og ídnaðarvirkini í grannabýnum Johannesburg.
Alla 20. øld er næstan helvtin av øllum gulli í heiminum komin úr gullnáminum í Witwatersrand við Johannesburg, og enn kemur triðingurin av øllum gulli, høgt verður í heiminum, haðan. Diamantar og onnur dýr steinsløg verða eisini vunnin í Suðurafrika. Nógvur ídnaður er í landinum, og har er nógv fíggjarvirksemi, tí er búskapurin í Suðurafrika tann sterkasti og fjølbroyttasti í øllum Afrika. Men stóri fólkavøksturin og vaksandi arbeiðsloysi leggja trýst á vælferðina.
Í Suðurafrika eru tríggir høvuðsstaðir - ríkisfyrisitingin er í Pretoria, dómstólarnir í Bloemfontein og tingið í Cape Town. Men búskapar- og ídnaðarmiðdepilin í landinum er Johannesburg, eisini nevndur "Gullbýurin". Gullnámini djúpt undir jørð hava veitt býnum øgiligt ríkidømi, tað hevur so lutvíst verið nýtt til at menna nógva ídnaðin í býnum, har teir gera bilar, maskinur, virka klæði og hava nógvan hátøkniídnað.
Suðurafrika flytur út nógvar landbúnaðarvørur. Veðurlagið er lýtt og turt, og jørðin er fruktagóð. Aldinfruktir, epli og vínber verða flutt út til allan heimin. Suðurafrika er eisini gitið fyri sítt góða vín.
Tá ið apartheidskipan var í gildi, var eisini rasuskilnaður í ítróttarkappingum. Svørt og hvít sluppu ikki at vera á sama liði. Tað hevði við sær, at Suðurafrika slapp ikki við í altjóða kappingar. Men tá ið apartheidskipanin varð sett úr gildi, slapp Suðurafrikalýðveldið upp í aftur altjóða ítróttarkappingar. Í 1995 vann suðurafrikanska landsliðið, nevnt Springboks, heimsmeistaraheitið í rugby.
Mong fólkasløg búgva í Suðurafrika, og har eru 11 almenn mál. Eitt av hesum fólkasløgum, ndebela, er gitið fyri sermerktu hús síni, ið eru prýdd við litføgrum mátingarligum myndum. Konufólkini røkja húsini, og tey mála útveggirnar á hvørjum vári.
Søgan hjá teimum átta londunum, ið eru í syðra Afrika, líkist nógv. Øll hava verið undir evropeiskum hjálandastýri, og næstan øll londini máttu stríðast til tess at fáa sjálvstýri. Í flestu londunum hava verið drúgv og hørð kríggj. Nú eru øll londini fræls og fólkaræðislig, og í øllum londunum er fólkið nógv blandað, og øll hava javnbjóðis rættindi. Veðurlagið syðst í hesum londum er temprað, fyri norðan er tropiskt veðurlag. Landslagið er fjølbroytt, her eru oyðimerkur, regnskógir, slættlendi, grasfløtur og høg fjøll. Ovurstórur munur er eisini á vælferð og lívskorum fólksins. Í Suðurafrika ríkir ídnaðarharrar og stórbøndur; í Kalaharioyðimørk veiðifólk og savnarar.
Politikkurin í Suðurafrika hevur ávirkað alt syðra Afrika. Frá 1948 førdu myndugleikarnir rasuskilnaðarpolitikk, nevndur apartheid-politikkur. Suðurafrika royndi at steðga menningini í grannalondunum, ið vóru ímóti apartheid. Landið stuðlaði uppreistrarliðum, sum bardust ímóti stjórnini í Angola og Mosambik og hjálpti teimum, ið vórðu ímóti, at tey svørtu fingu politiska valdið í Simbabvi og Namibia. Tá ið apartheidpolitikkurin varð tikin av í 1994, batnaðu viðurskiftini ímillum Suðurafrika og grannalondini. Til 1994 vóru javnan mótmælisgongur í øllum Suðurafrika ímóti hvíta apartheidstýrinum í Pretoria.
Okavangooyrarnar eru ikki sum aðrar oyrar, ið leggjast við havið ella vøtn, men renna út í oyðimørk. Áin vellir upp í Angola og rennur í landsynning ígjøgnum Namibia, til hon ger oyrarnar í Kalaharioyðimørk í Botsvana. Stóru mýrarnar og áirnar eru stívliga 22.000 km2 í vídd og tilhaldsstaður hjá sonnum dýra- og plantumeingi. Fólkið, ið býr við oyrarnar, siglir í oyrunum í holaðum kanoum, nevndar mokoro.
Landslagið í syðra Afrika er fjølbroytt. Fyri vestan og miðskeiðis í londunum eru turrar oyðimerkur; fyri norðan er tropiskur regnskógur; og víða um miðskeiðis og serliga fyri eystan eru víðar grasfløtur við stórum dýrameingi. Her eru t.d. heimsins minsta antilopa, dik-dik, og størsta dýr uppi á landi, afrikanski fílurin. At verja hótt dýr eru stór øki løgd av sum friðingarøki og tjóðgarðar. Cape Town á Høvdanesi í Suðurafrika er undir stórsligna Taffelfjallinum. Á Høvdanesi vaksa mangar plantur og blómur, sum ikki vaksa aðrastaðni í heiminum. Ferðafólk úr øllum heiminum koma til syðra Afrika at síggja sjáldsama dýrameingið og fagra, stórsligna landslagið.
Í syðra Afrika eru ógvuliga nógv steinsløg. Meginparturin av øllum gulli, diamantum, urani og kopari kemur hiðan, og hetta hevur broytt korini hjá fólki og búskapin í londunum nógv. Í Botsvana eru steinsløg høvuðsstuðulin undir búskapinum; næstan 80% av øllum inntøkunum í landinum eru frá diamantvinnuni. Suðurafrika er tað landið í heiminum, ið høggur mest gull, og í Namibia eru størstu urannám í heiminum. Kol er týdningarmesta brennievni í syðra Afrika. Í Suðurafrika, Simbabvi, Botsvana og Mosambik er ógvliga nógv kol.
Í øllum syðra Afrika fara fólk av bygd til býirnar at fáa arbeiði. Í Johannesburg í Suðurafrika búgva nú fleiri enn 9 milliónir fólk, og hann er næst størsti býur í Afrika. Keiro er størstur. Í høvuðsstaðnum í Mosambik, Maputo, varð fólkið tvífaldað frá 1975 til 1983; nú býr hálv onnur millión fólk í býnum.
Í Afrika hevur verið vanligt, at konufólkið hevur havt ábyrgd av at hildið hús, umframt at dyrka jørðina. Mong mannfólk í Afrika eru heiman upp í eitt og tvey ár í senn og arbeiða í námum og í býunum, tí eru næstan bara konufólk eftir í bygdunum. Tey fáa tí alt meiri ábyrgd av húsi og heimi.
Sanfólkið í Kalaharioyðimørk er eitt av fáu fólkunum í Afrika, ið liva sum veiðifólk og savnarar. Tey búgva og arbeiða saman í smáum samfeløgum við føstum ættarbondum. Í øldir hava tey farið úr einum staði í annan í oyðimørkini og tikið skordýr og henta plantur at eta og við eiturørvum veitt smá dýr. Nú gevast mong við gamla lívsháttinum og búgva fast í bygdum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaðir:
Pretoria
Cape Town
Bloemfontein
Vídd: 1.221.040 km2
Fólkatal: 49.109.107
Alment mál:
9 afrikonsk mál, enskt og afrikaans
Átrúnaður:
kristindómur 47%, aðrir 53%
Stýrislag:
fólkaræði, fleirflokkaskipan
Gjaldoyra: rand (ZAR)


text:
Løgreglan sleppur ikki málinum móti franska forsetavalevninum, François Fillon. Tað boðar serligi ákærin fyri fíggjarlig lógarbrot frá.
Sambært ákærumyndugleikanum hava kannarar funnið fleiri viðurskifti, ið skulu kannast nærri áðrenn málið verður slept, skrivar Reuters.
Fillon hevur verið hildin at vera maðurin, ið var førur fyri at vinna á valevninum hjá uttasta høgraveingi, Marine Le Pen, til forsetavalið í vár.
Men eftir ákærur í vikublaðnum Le Canard Enchaine um at Fillon hevur havt konu sína í almennum starvi uttan at hon hevur gjørt nakað, hevur havt við sær, at undirtøkan hjá honum er dalað í veljarakanningunum.
François Fillon hevur verið í miðlunum og biðið franska fólkið um umbering fyri, at skattapengar eru endaðir í lummanum hjá konuni av órøttum.
Hann hevur tó víst aftur, at talan var um nakað ólógligt. Samstundis heldur hann eisini uppá, at konan veruliga hevur útint sítt starv.
Sambært blaðnum vann kona Fillons fleiri milliónir krónur við at vera hjálpari hansara í tjóðartinginum, uttan nakrantíð at hava verið til arbeiðis.
Eisini tvey av børnum teirra skulu hava gjørt uppgávur fyri hann fyri almennar skattapengar.
Enn er óvist hvat fráboðanin frá fronsku ákærumyndugleikunum kann føra til. Møguleikarnir eru, at ákærumyndugleikin í síðsta enda sleppur málinum, at tey fara víðari við málinum og seta ein kanningardómara ella senda málið beinleiðis í rættin, skrivar Ritzau.
Fillon hevur sagt, at hann tekur seg burtur úr valstríðinum, um talan verður um eina formliga kanning av honum.
Fyrsta umfar í franska forsetavalinum verður sunnudagin 23. apríl.
Fillon har sagt, at han vil droppe ud af præsidentvalget, hvis der bliver en formel undersøgelse af ham.
Første runde af det franske præsidentvalg finder sted 23. april. 14 dagar seinni, 7. mai, verður – um neyðugt – eitt nýtt umfar millum tey bæði forsetavalevnini, sum fingu flest atkvøður í fyrsta umfari.


text:
Tveir triðingar av landbúnaðarjørðini í Vjetnam standa undir í vatni meginpartin av árinum; men tað er við vilja, tí at lendið verður nýtt til rísakrar. Í regntíðini floymir vatnið yvir rísmarkirnar, ið verða byrgdar við lágum vøllgarðum, so at vatnið rennur ikki burtur. Tá ið fjarar, koma runutu rísmarkirnar undan. Sáðað verður við hond; tað er konufólkarbeiði. Tveir til tríggjar mánaðir seinni verða rísakrarnir skornir.
Hvønn dag í 13 ár bóru fjølmiðlar um allan heim tíðindi frá ræðuliga Vjenamkrígnum, sum var ímillum kommunistiska Norðurvjetnam og Suðurvjetnam, ið amerikanarar stuðlaðu. Tá ið kríggið endaði í 1975 við norðurvjetnamesiskum sigri, var landið púra niðurundirkomið og útarmað, og mong fólk royndu at sleppa sær av landinum. Nú verður landið umrøtt, tí at tað ber skjótt framá búskaparliga. Búskaparfrøðingar hava kallað landið "tikaran á súkklu", tí búskapurin er sterkur, men fólkið er fátækt, og einasta akfar, tey hava ráð at keypa, er súkkla. Útlendskar fyritøkur gera íløgur í nýggjan ídnað, og ferðafólk vitja nú aftur.
Tá ið kríggið var av, royndu mangir vjetnamesar at rýma av landinum at leita eftir arbeiði ella av ótta fyri, at søkt varð at teimum. Tey hildu til havs í báti og vónaðu at sleppa til Vesturheimin um Hongkong, Malaisia ella Singapor. Eftir kríggið og fram til 1980 flýddu hálv mió. Færri fólk flýddu, tá ið grannalondini fóru at senda flýddar vjetnamesar heimaftur. Mong teirra, ið flýddu íbáti, doyðu á ferðini av sjúku ella gingu burtur. Bátarnir vóru mangan so ovfyltir, veikir og vánaligir, at teir sukku.
Í flestum stórbýum í heiminum er bilurin vanligur á vegnum; men í Vjetnam er tað súkklan. Heilt fáir vjetnamesar eru so múgvandi, at teir hava ráð at keypa bil, og tí súkkla næstan øll til arbeiðis ella til handils. Í trokingartíðini á morgni og á kvøldi eru gøturnar í Ho Chih Minh- býi og øðrum stórbýum fullar av fólki á súkklu, sum ringja við klokkunum og rópa á hini, ið súkkla og ganga, um ikki at vera fyri.
Tríggir fjórðingar av vjetnamesarum búgva á bygd. Av tí at fá eiga bil, og bara ein høvuðsjarnbreyt er í landinum, er tað ógvuliga sjáldsamt, at bygdafólk fara til stóru býirnar Hanoi ella Ho Chi Minh. Mesta fólkið býr í smáum bygdum og livir sum jarðyrkisfólk og verkafólk. Húsini eru smá og stoypt upp, laðað av múrsteini, ella av viði og takt við hálmi og pálmabløðum. Í flestum húsum eru tvey rúm; annað er køkur og borðstova í einum, hitt sovikamar. Vatn er ikki lagt inn í húsini, tað verður borið úr brunninum ella undan lækjuni, sum er tætt við húsini. Fólk liva mest av frukt og grønmeti, ið tey sjálvi dyrka á gørðunum. Kjøt verður bara etið um høgtíðir.
Fyrr doyðu so mangir nýðføðingar í Vjetnam, stutt eftir at teir vórðu føddir, at foreldrini hátíðarhildu ikki, at barnið var føtt, men bíðaðu, til tað var fýra vikur gamalt. Hesin siður verður enn hildin. Tá ið barnið verður ársgamalt, halda foreldrini dagin, ið verður nevndur thoi noi. Tey halda eini fjøl við ymsum lutum framman fyri barnið. Tann lutur, barnið tekur í hondina, sigur, hvat tað fer at gera, tá ið tað er tilkomið.
Hetta landøkið er norðan undan Himaleiafjøllum og tætt suður at Miðkringi. Mesta fólkið býr í áardølunum, ið skera seg ígjøgnum fruktagóða landslagið. Í teimum sjey londunum í hesum øki eru nógv fjøll, og helvtin av lendinum er skógur. Myanmar er avbyrgt, fátækt og eftirland á næstan øllum økjum. Harafturímóti eru Tailand, Malaisia og fram um øll Singapor rík lond við framkomnum ídnaði. Vjetnam, Kambodja og Laos koma nú á føtur aftur eftir drúgv og ræðulig kríggj. Londini hava monsunveðurlag, turrtíð frá november til mars og regntíð frá mai til oktober.
Tá ið regntíðin kemur í mai, hátíðarhalda fólk í Laos og Landnyrðingstailandi bun bang fai, rakettveitsluna. Tey gera stórar rakettir úr stál- ella plastrørum og fylla tær við einum 500 kg av krúti. Rakettirnar verða skotnar upp í luftina at fáa regngudin, Vassakarn, at lata tað regna.
Alt síðan fornøld hava fólk búð í dølunum fram við stóru áunum Irrawaddy, Mekong og Salween, mest tí at rís veksur so óføra væl á hesum leiðum. Allir stórir býir í Landsynningsasia eru við eina á. Í dølunum velta bøndurnir hvønn jarðarteig og laða bríkar í brøttu líðunum, har dyrka teir rís og aðra grøði. Úr áunum veita og bera teir vatn á akrarnar. Í regntíðini fara áirnar upp um áarbakkan, og markirnar standa undir í vatni. Áirnar bera runu við sær úr hálendinum og oman á slætt. Runan, sum áirnar bera við sær oman úr hálendinum, taðar ógvuliga væl.
Mekongoyrarnar syðst í Vjetnam eru eitt av størstu ríslendunum í heiminum, og har verður meginparturin av tí rísi dyrkaður, ið ger Vjetnam til sættstørsta rísútflutningsland í heiminum. Bøndurnir á oyrunum dyrka eisini frukt og veiða nógvan fisk í mórutu áunum.
Mótsett áardølunum, har ógviliga nærbýlt er, býr lítið fólk í hálendinum, har nógvur skógur veksur. Fólkið har livir av at dyrka jørðina og at veiða og henta frukt í skógunum. Hesin gamli lívsháttur er nú í vanda at doyggja burtur, tí at fólkið í londunum fjølgast skjótt, og tí at skógarvinnufyritøkur høgga skógin niður.
Í hálendinum, har jørðin er nógv, men fá eru at dyrka hana, nýta bøndurnir ein avgamlan dyrkingarhátt, nevndur sviðjubúnaður. Teir rudda og svíðja av eitt stykki í skóginum og velta í tí nøkur ár og flyta síðan úr stað, rudda so eitt annað stykki og lata tað gamla liggja sum opinekru. Jørðin verður ongantíð fullkomiliga púrgað, og skógurin veksur upp aftur.
Tailand er tað landið í heiminum, ið dyrkar mest ananas, men henda frukt verður eisini dyrkað nógva aðra staðni í Landsynningsasia.
Í einari vjetnamskari frumsøgn verður sagt frá einum ovurstórum dreka, ið stoytti seg niður úr luftini og sorlaði kálksteinsstrondina í túsundtals stykki, áðrenn hann hvarv niður í dýpið. Soleiðis vórðu oyggjarnar og drangarnir í Ha Long-flógvanum til; navnið merkir "har drekin stoytti seg í havið". Stórsligna landslagið hevur veitt mongum listafólkum íblástur.
Snarpa velbrúna svalan ger sær reiður undir loftinum í hellum víða um í Landsynningsasia. Tað er bæði óráðtøkið og vandamikið, tá ið ungir menn fara upp í veikum stigum at taka niður reiðrini, sum eru bót í svalareiðursúpan. Reiðrini eru klínd saman av fuglaráka, men verða sum nudlur, tá ið tey verða latin í kókandi vatn.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Hanoi
Vídd: 329.560 km2
Fólkatal: 89.571.130
Alment mál:
vjetnamesiskt
Átrúnaður:
buddisma 55%, katólskur kristindómur 10%, aðrir 35%
Stýrirlag:
einflokkaskipan - kommunistiskt
Gjaldoyra:
dong (VND)
Tjóðsangur (Tiến Quân Ca - Sound of Singing Soldiers)


text:
FURE NORD er Ársins Skip 2017
Vinna06-02-2018 - 14:37 - Jóanis Albert Nielsen
Sjóvinnustýrið boðar frá, at M/V FURE NORD er ársins skip í 2017. Hetta er annað árið á rað, at FURE NORD er kosið ársins skip. Á øðrum plássi eru M/V FUREVIK, M/V TÓRSBORG og M/V ELDBORG.
Sjóvinnustýrið gevur eina ferð um árið heiðursmerki til skip undir føroyskum flaggi, sum kann vísa á serliga góð úrslit innan skiparakstur og trygd í undanfarna ári. Í 2017 er tað serliga hent, at trý skip eru á øðrum plássi við neyvt sama stigatali. Hetta er sermerkt og ber boð um, at skip og reiðarí taka skiparakstur í álvara, og hetta er at gleðast um.
Skipið við besta rakstrarúrslitinum verður funnið við at hyggja at úrslitum við ongum feilum, tá PSC- eftirlit er umborð, og tey verða tald og lønt eftir einari torleikaskipan, sum gevur ymisk stig. Umframt hetta verður eisini hugt eftir, um feilir eru, tá sýn er umborð á skipunum, og somuleiðis verður atlit tikið til, hvussu stendur til við klassaskjølum í sambandi við góðkenning av skipum.
Krøvini til skiparakstur í dag eru sera høg, og eftirlitini eru samsvarandi strong. Skipari, rakstrarfeløg og ábyrgdarpersónar mugu tí altíð vera eitt fet frammanfyri eftirlitsmyndugleikarnar og kunna vísa á, at øll viðurskifti eru í lagi. T.e. at sáttmálar, skips- og manningarskjøl eru dagførd og til taks, og at allir millumtjóða- og altjóða sáttmálar verða hildnir. Eisini skal skipið til eina og hvørja tíð hava røttu trygdarútgerðina umborð og vera til reiðar at fáa vitjan av sýnsfólki.
Sjóvinnustýrið leggur stóran dent á, at skip í FAS eru væl rikin og trygg. Góð rakstrarúrslit eru við til at vaksa um virðingina fyri føroyska flagginum, og gevur hetta afturljóð á tann hátt, at flaggið fær eina góða plasering á Hvíta lista hjá Paris MoU. Hetta hevur aftur eitt jaligt árin á avleiddu vinnurnar, sum standast av virkseminum í FAS. Sjóvinnustýrið sendir regluliga út tíðindaskriv við týðandi upplýsingum til skipini.
Hetta er fimta árið, at Sjóvinnustýrið hevur kosið ársins skip. Vinnarar undanfarnu árini hava verið Fure Nord í 2016, Northern Ocean í 2015, Norrøna í 2014 og Nordjarl í 2013.


text:
Tey fiskasløg, sum gýta út í sjógvin, gýta fleiri 1.000 rognkorn hvørja ferð. Hetta er tí, at vandin fyri, at tey verða etin, er so stórur.
Av tí at fiskurin inni við land ger reiður og verjir rognið, nýtist honum ikki at gýta eins nógv rogn.
Verjir eggini við lívinum
Rognkelsi kemur inn á grunt vatn at gýta. Eins og hjá smáfiskinum í taranum, ansar kallfiskurin rognkorninum.
Kvennfiskurin gýtir fleiri túsund egg í eina stóra rúgvu, sum kallfiskurin síðan verjir. Eggjarúgvan kann liggja so ovarlaga í sjónum, at hon flýtur upp í vatnskorpuna. Kortini heldur kallfiskurin vakt og endar tí mangan við at verða etin av fugli.
Tá ið eggini klekjast umleið 7 vikur seinni, rýmir kallfiskurin.


text:
Á hátíðarligari samkomu í Ráðhúsinum hjá Tórshavnar kommunu, fekk borgarstjórin, Annika Olsen, í dag eina borgarstjóraketu úr silvuri. Ketan, sum hevur drúgva søgu, er gáva til Tórshavnar kommunu frá SMS í Havn.
Jógvan Sverrason Biskopstø (f. 1970), sum hevur gjørt borgarstjóraketuna, er úr Havn, og er upprunaliga útbúgvin húsasmiður og bátasmiður. Síðan er hann útbúgvin framleiðsusniðgevi á Danmarks Designskole, hevur gingið á privata listaskúlanum hjá Hans Chr. Høier, og árini 2003-2005 nam hann sær listaliga útbúgving í Hangzhou í Kina á China National Academy of Art.
Jógvan, sum altíð hevur fingist við handaligt arbeiði, fór í 2014 undir at gera eina silvurketu fyri SMS í Havn. Ketan, sum Tróndur Patursson upprunaliga fekk til uppgávu, er gjørd úr silvuri, kallað Ag 935, ið er standard silvur, ið er serliga gott at gera prýðislutir úr.
Hugsanin hjá listamanninum er, at borgarstjórin í Tórshavnar kommunu ber silvurketuna um akslarnar við hóskandi hátíðarlig høvi.
Í listaligum arbeiði søkir Jógvan fyrst og fremst hina livandi linjuna, men arbeiðir eisini í kontrastum. Sum í førinum við Piðiknívinum (2000) finnur hann íblástur í gamlari handverkarahevd, men hugsar so nýggjan funktionalitet og estetikk inn í lidna verkið.
Soleiðis er eisini við Borgarstjóraketuni (2017). Jógvan leitaði í søguni, og fann fram brúksamboðini held og homluband, ið bæði vóru rund og úr føroyskum uppruna. Hann gjørdi skitsur, toygdi tilfarið og stoypti, og valdi heldina, sum støði at gera eina ketu til hetta endamál.
- Avbjóðingin varð at stoypa silvurtilfarið so tunt, sum eg vildi, til tess at fáa eitt úrslit, ið ikki var ov tungt, og samstundis hekk væl saman sum ein natúrlig keta, og hevði ein greiðan grafiskan tekstur av horni í hvørjum ringi, sum verður savnaður sum ein held, sigur Jógvan um drúgvu arbeiðsgongdina. Myndirnar omanfyri tók eg í verkstaðnum í Per Mohrs gøtu í Hoyvík.
- SMS fyllir fjøruti ár, og vit hildu, at vit sum fyritøka í Havn skuldu nýta høvið at geva kommununi eina virðiliga gávu, ið eitt listafólk fekk frítt høvi til at mynda, sigur Niels Mortensen, stjóri í SMS.
- Fyri langari tíð síðan hava vit samskift við leiðsluna í kommununi um, hvat listaliga gávan skuldi verða, og valið fall skjótt á eina borgarstjóraketu, sigur Niels, ið er fegin um lidna avrikið hjá Jógvani.
Annika Olsen, borgarstjóri, takkaði fyri gávuna og segði, at borgarstjóraketan fór at fáa eitt virðiligt pláss, og fór at verða brúkt til hóskandi høvi, tí byrðar skulu berast av fleiri.
Hetta er fyrsta ólavsøka hjá Anniku Olsen sum borgarstjóri í Havn. Á kommunvalinum 8. november í fjør varð hon vald við 332 atkvøðum á listanum hjá Fólkaflokkinum, sum tilsamans fekk 1659 atkvøður, meðan Javnaðarflokkurin fekk ikki færri enn 4764 atkvøður, har størri helmingurin, 2506, fóru til Heðin Mortensen. Tjóðveldi fekk 3378 atkvøður tilsamans.
- Hetta var ein spennandi avbjóðing, serlig at finna eitt nýtt skap og at loysa uppgávuna við at fara í okkara egnu náttúru og søgu, til tess at koma við einum nýggjum úrsliti í staðin fyri at gera eitt fremmant kopi, sigur Jógvan Sverrason Biskopstø, nú Borgarstjóraketan er liðug og handa Tórshavnar kommunu.


text:
Krøv til verkætlanir
Søkjast kann um stuðul til eina vinnu ph.d.-verkætlan. Tað kann í øðrum lagi eisini søkjast um stuðul til aðra vinnugranskingarverkætlan, sum er á sama fakliga stigi sum ein vinnu ph.d.-verkætlan. Til ber at søkja stuðul til verkætlanir í øllum vinnugreinum.
Tað skulu í minsta lagi vera ein fyritøka og eitt universitet og ein ph.d. studentur í verkætlanini.
Ph.d-studenturin skal i minsta lagi hava tveir vegleiðarar, ein í fyritøkuni og ein á universitetinum. Vegleiðarin í fyritøkuni er vanliga fakligur serfrøðingur í evninum fyri ph.d.-verkætlanin, meðan vegleiðarin á universitetinum er lektari ella professari á hesum fakøkinum.
Fyritøkan ella fyritøkurnar
Tað er fyritøkan, sum er høvuðsumsøkjari og sum kemur at hava ábyrgd av verkætlanin. Játtaður stuðul verður rindaður til fyritøkuna at umsita.
Ein ph.d.-verkætlan krevur nakað av fyritøkuni í eitt samanhangandi 3-4 ára tíðarskeið. Tí má fyritøkan fakliga og fíggjarliga kunna lyfta uppgávuna at hýsa og vegleiða ph.d.-studentinum. Tað verður mett um støddina og førleikarnar á fyritøkuni í hvørjum einstøkum føri. Sum leiðregla væntast, at fyritøkan hevur fleiri enn 5 starvsfólk. Talan kann vera um samtak av fyritøkum, har ein hevur høvuðsábyrgd og setanarmyndugleika.
Fyritøkan skal verða staðsett í Føroyum og vera virkin í Vinnuskránni. Talan kann vera um privata fyritøku ella um alment partafelag, sum ikki fær játtan á løgtingsfíggjarlógini.
Universitetið
Talan kann verða um innskriving við Fróðskaparsetrið ella við universitet uttanlands. Um innskriving er uttanlands, so er ynskiligt við samstarvi við Fróðskaparsetrið, ein sektorgranskingarstovn ella annan almennan stovn eisini fyri at kjølfesta vitan um evnið í Føroyum.
Ph.d.-studenturin
Ph.d.-studenturin skal í minsta lagi hava kandidatútbúgving frá góðkendum universiteti, gjarna eisini viðkomandi arbeiðsroyndir.
Ph.d.-studenturin skal í verkætlanarskeiðnum verða í starvi í fyritøkuni og skal verða innskrivaður til ph.d.-lestur á universitetinum. Talan skal vera um fulltíðar lestur í 3 ár ella um 75% lestur í 4 ár. Roknað verður tá við, at ph.d.-studenturin umframt verkætlanina arbeiðir 25% fyri fyritøkuna. Ph.d.-studenturin skal í minsta lagi arbeiða eitt ár í fyritøkuni og eitt ár á universitetinum. Restina av tíðini kann býtast eftir avtalu.
Stuðul
Fíggjarligi stuðulin kann verða upp til 50% av kostnaðinum av verkætlanini, tó í mesta lagi 1 mill. kr. Almenna fíggingin av verkætlanini kann í mesta lagi verða 50% í alt.
Dømi:
1. Kostar samlaða verkætlanin 1,8 mill. kr., so kann stuðulin úr Granskingargrunninum í mesta lagi verða 900 tkr. Hinar 900 tkr. má fyritøkan ella annar privatur partur fíggja.
2. Kostar samlaða verkætlanin 2,6 mill. kr., so kann stuðulin úr Granskingargrunninum í mesta lagi verða 1 mill. kr. Til ber at søkja um upp til 300 tkr. afturat í almennum stuðli. Hinar 1,3 mill. kr. má fyritøkan ella annar privatur partur fíggja.
Játtaðar verða fastar upphæddir til løn, til rakstur og til gjøld til universitetið. Almenna sáttmálalønin við eftirløn og ymsum gjøldum til eina ph.d.-verkætlan er á leið 1,3 mill. kr. fyri øll trý árini. Játtaðar verða upp til 50% av hesum, 650 tkr. til løn. Upp til 150 tkr. verða játtaðar til rakstur og upp til 200 tkr. til gjøld til universitetið.
Úrslit
Úrslit frá vinnu ph.d.-verkætlanum eiga at verða nýtt og almannakunngjørd samsvarandi vanligum mannagongdum fyri vinnu ph.d.-verkætlanir. Tað merkir m.a. at tað kann verða gjørd avtala um at afturhalda úrslit, sum hava týdning fyri fyritøkuna.
Lýsing av ítøkiligu ætlanunum fyri nýtslu og almannakunngerð skal gerast í samstarvi milum fyritøkuna og universitetið og skal sendast við umsóknum, sum koma víðari til 2. umsóknarumfar.


text:
Betri samtakið tillagar leiðslubygnaðin
Vinna07-07-2017 - 21:29 - Jóanis Albert Nielsen
Tryggingareftirlitið góðkennir ikki, at forstjórin í samtakinum eisini er forstjóri í Betri Trygging og Betri Pensjón. Tí verður vent aftur til undanfarna leiðslubygnað í samtakinum.
Nevndin í Betri P/F hevur gjørt av at tillaga bygnaðin í Betri samtakinum av nýggjum, eftir at Tryggingareftirlitið hevur vrakað nýggja bygnaðin, sum varð settur í verk í mars í ár.
Tillagingin fevnir um leiðslubygnaðin í Betri Trygging og í Betri Pensjón, og tað merkir, at Súni Schwartz Jacobsen ikki heldur fram sum forstjóri í hesum báðum feløgunum. Súni Schwartz Jacobsen er framvegis forstjóri í Betri P/F og í Betri Banka. Jean Djurhuus verður verandi stjóri í Betri Trygging, og Helgi L. Petersen verður verandi stjóri í Betri Pensjón.
Feløgini verða framhaldandi rikin sum samtak við kundanum í miðdeplinum. Betri fer framvegis at bjóða kundunum fyrimunirnar við at vera kundar í einum samtaki, sum kann bjóða allar tænastur á einum stað.


text:
Tá flaggdagur farin er aftur um bak,
úr neystinum draga tey bát.
I Sundinum manningin tekur mangt tak,
Er kappingarhugað og kát.
Rógvi ”Hvassi”, rógvið,
Verið fyrst á mál,
Brýtur skúm frá bógvi,
Vøddarnir sum stál.
Róðursmaður rópar:
”Vinnið við hvørt hál!”
Og nú smellur skotið,
Og ”Hvassi” kom fyrst á mál!
Um vindurin blæsur, og Sundið uppreitt,
tey treystliga leggja út frá,
í stilli, tá fjørður og land eru eitt,
so fríð er tann sjónin at sjá.
Og tað var so mangan, at Grønhólmur sá
Hin ’Reyða’ at strúka framvið,
og inni í Buktini vendir hann á.
Ei manningin unnar sær frið.
Á hvørjari stevnu hin ”Reyði” er við,
til skammar sær ongantíð ger,
er millum teir fremstu, fær stig eftir stig,
og sigur til heimstaðin ber.


text:
Orð: Malla Joensen
Lag: Andrew Thomsen, L.M. Lindeman
1. Takk, Gud Faðir, at tú vildi
niður til mín boyggja teg!
Mína sorg og neyð tú skildi,
og tú komst at fría meg.
2. Nú eg syngja kann við gleði,
tí eg veit, at tú ert mín,
og á mínum síðsta degi
vilt tú taka meg til tín.
3. Har, har skal eg ævigt hvíla
frá tí, sum meg møddi her;
her so mangir stormar ýla –
ikki so í hini verð.
4. Tá mítt eyga teg skal skoða,
ei mær kinnin vætist meir,
royndareldur ei skal loga,
sorgir ei eg kenni fleir.
5. Skjótt vit vera nú har heima,
har sum songur duna skal;
allar sorgir tá vit gloyma,
tá í ævir alt er væl.


text:
Fuglabjørgini í Norðoyggjum
Tey eyðkendu fuglabjørgini eru norðantil á Norðoyggjum. Kallurin, Kunoyarnakkur og Enniberg eru víða kend fyri sín stórbæra vakurleika. Hóast fuglabergini standa andlit til andlits við tað ofta illfýsna Norðuratlantshavið, eru tey full av lívi. Sjófuglur, sum lundi, rita, havhestur og lomvigi nørast í hesum umstøðum – tað er tiltikið at ritan tigur ikki í berginum á Kalsvík.
Gangandi er til nøkur fuglabjørg, men annars verður farið sjóvegis. Seglskipið Dragin siglir til fuglabjørgini eftir umbøn. Nærri kunning um hesar túrar fæst við at venda sær til Visit Norðoy.


text:
Starvið á Flogkaffi er at veita góða tænastu, soleiðis at ferðafólk fáa eina góða uppliving á ferðini til og úr Føroyum.
Vit leggja stóran dent á at hava eitt gott arbeiðslag, bæði tá ið arbeitt verður í toymi og sjálvstøðugt.
Leiðslan á Flogkaffi leggur dent á, at starvsfólkini trívast og dagføra javnan arbeiðslagið, soleiðis at tað verður betri.
Starvið ber í sær m.a. hesar uppgávur:
• Veita ferðafólkum góða kundatænastu
• Reingera arbeiðsplássið
• Seta vørur fram
• Gera og selja ymiskar matvørur
• Aðrar fyrifallandi uppgávur
Førleikakrøv – Vit vænta:
• Tú dugir at samskifta á føroyskum og enskum
• Ein stórur fyrimunur er at duga onnur skandinavisk mál, so sum danskt, íslensdkt og norskt
• Góðan førleika at arbeiða sjálvstøðugt og í toymi
• Góð samstarvsevnir
• Tú ert smílandi, blíð/ur og fyrikomandi
• Tú skalt kunna arbeiða skiftandi tíðir
Fyrispurningar um starvið kunnu setast Rannvá S. Petersen á tel. 278100 ella teldupost: rannva@flogkaffi.fo


text:
Hallur av Rana 14.05.2018 (20:12)
- So hava vit eitt stórt problem
- Eg undrist stórliga, tí eg haldi at landsstýrismaðurin velur at tulka støðuna upp á ein máta fyri at sleppa undan at gera tað, ið ein meiriluti í løgtinginum hevur samtykt at hann skal gera.
Tað sigur Ruth Vang, tingkvinna fyri Framsókn og forkvinna í Fíggjarnevndini, í samrøðu við tíðindini í Kringvarpinum um ætlanina hjá Henriki Old, landsstýrismanni í Samferðslumálum, um at fara í holt at gera Fámjinstunnilin áðrenn Dalstunnilin. Hetta hóast løgtingið hevur samtykt at tunnilin til Dals skal gerast fyrst.
22. mars tók Henrik Old samgongufólk á bóli, tá hann í løgtinginum boðaði frá, at hann hevði givið Landsverk boð um at gera Fámjinstunnilin áðrenn Dalstunnilin. Fleiri samgongufólk, harímillum Jónleif Johannesen, Hanna Jensen og Ruth Vang, funnist tá at avgerðini og segði Ruth Vang tá, at síðsta orð var ikki sagt í málinum.
Eingin fráboðan er tó komin frá landsstýrismanninum um, at hann hevur broytt hugsan, og við Kringvarpið viðgongur Ruth Vang í kvøld, at hennara álit á landsstýrismannin í løtuni er undir trýsti, men væntar, at hann boyggir seg og ger sum løgtingið hevur álagt honum.
- Eg vænti simpulten, at landsstýrismaðurin tekur støðuna til eftirtektar og innsær, at hetta er ikki tað, ið løgtingið hevur sagt at hann skal gera. Og ger soleiðis, ið mær vitandi, tey allarflestu tulka viljan hjá løgtinginum, sigur Ruth Vang við Kringvarpið.
Spurd beinleiðis um hvat hendir, um landsstýrismaðurin heldur fast í ætlanini at gera Fámjinstunnilin fyrst, svarar tingkvinnan stutt og greitt.
- So hava vit eitt stórt problem.
Júst hvørja avleiðing tað kann fáa fyri landsstýrismannin, um hann gongur móti raðfestingini hjá løgtinginum, vil Ruth Vang ikki upplýsa, men sigur at tað verður viðgjørt í samgonguni.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
YouTube
YouTube er ein sera kend heimasíða, har ein frítt kann býta kykmyndir sínar. Brúkararnir kunnu leggja út (uploada) kykmyndir, síggja kykmyndir hjá øðrum og geva eitt ummæli av teimum. Men ikki ber til at leggja so nógv megabyte (MB), sum ein hevur hug til. Allir brúkarar kunnu upploada filmar, sum eru í mesta lagi 15 minuttir langir, áðrenn juli 2010 var hetta markið á 10 minuttir.[1] Brúkarar, sum hava verið virknir á Youtube eitt ávíst tíðarskeið og sum fylgja reglunum, kunnu fáa í boði at leggja filmar út, sum eru longri enn 15 minuttir. Vanliga markið fyri støddina á filmum, sum verða lagdir á Youtube, er á 2 GB, men um ein nýtir tann nýggjasta internetkagan hjá Google Crome, ella Firefox 4 ella Internet Explorer við Silverlight, so kann ein leggja upp til 20 GB á Youtube.[2] Kykmyndirnar verða vístar við "flash" avspælara (tildømis: Adobe Flash Player [1]
YouTube bleiv stovnað 14. februar 2005. 23. apríl 2005 varð fyrsta Youtube kykmyndin løgd út. Tá starvaðust tríggir mans hjá Youtube, teir høvdu fyri hetta arbeitt hjá PayPal.[3] Nú eru fleiri milliónir brúkarar og enn fleiri kykmyndir, og 67 fólk starvast nú har.
Fyrr varð hildið, at YouTube var kappingarneyti hjá Google Video, men Google lýsti í oktober 2006, at ætlan teirra var at keypa YouTube fyri 1,65 milliardir dollarar (USA) í Google-partabrøvum. Google yvirtók YouTube sama mánað.[4]
Keldur[rætta | rætta wikitekst]
- ↑ News.cnet.com, YouTube bumps video limit to 15 minutes
- ↑ Support.google.com, Uploading large files and resumable uploading
- ↑ USAtoday.com, Surprise! There's a third YouTube co-founder
- ↑ Theage.com.au,, Google closes $A2b YouTube deal


text:
Tórshavnar kommuna er ikki bert “Kontórshavn”!
Onkuntíð verður skotið okkum í skógvarnar, at Tórshavn er “bert kontór” og at vit bert liva av at klippa hvørjum øðrum.
Í Havn eru nógv kontór, men Tórshavnar kommuna fevnir eisini um virksemi innan bæði landbúnað og sjóvinnu..
Í Tórshavnar kommunu eru 42 bøndur. Teir flestu eru seyðabøndur, og haraftrat hava nakrir mjólkineytahald. Í Kollafirði eru 11, Kaldbak 5, Kaldbaksbotni 2, á Sundi 1, Hoyvík 2, Tórshavn 2, Kirkjubø 4, Velbastað 6, Syðradali 1, Norðadali 2, Nólsoy 3, Koltri 1 og í Hesti 2.
Í hesum virksemi er stóri parturin av føroysku mjólkaframleiðsluni og Búnaðardepilin í Kollafirði er eisini innanfyri kommunumarkið. Á áhugaverdari vitjan á Búnarðardeplinum, fekk eg eitt innlit í týdningin av, at vit fjálga um hendan partin. Ikki bert tí at royndir eru við korni, men eisini við atliti at ull og seyði.
Eg kundi hugsað mær, at Tórshavnar kommuna stuðlaði undir, at ungdómur fær innlit í landbúnaðin í kommununi. Tað kundi verið gjørt á sama hátt sum við Westward Ho, at ávísur flokkur fekk tilboð at melda seg til. Eitt annað hugskot er, at “Ung í arbeiði” kundi verið víðkað til eisini at fevnt um onkra landbúnaðar-verkætlan.
Afturat landbúnaðinum er eisini nógv umrødda havnaútbyggingin. Nú “spakin er settur í”, hugsi eg, at vit mugu fáa sum best burturúr, samstundis sum vit mugu taka atlit til bæði Skansan og býin. Vit hava tørv á virkseminum, arbeiðsfólkinum og inntøkunum. Men vit eiga samstundis at byggja út við skili. Vit mugu seta orð á loysnirnar, at arbeiðsfólk lættliga sleppa til og frá og at farmaflutningurin fer fram á skynsaman og tryggan hátt.
Her er nógv virksemi og Tórshavnar Havn umsitur øll havnaløgini í Tórshavnar kommunu. Alt frá farmahavnini í Havn til bátaplássini á bygdunum í Tórshavnar kommunu. Árliga koma og fara 3.400 skip, og 680.000 tons verða skipað um á okkara havnaløgum.
Í høvuðsheitum ber til at siga, at virksemið á havnaøkjunum í allari kommununi er farma- og ferðafólkaflutningur innan- og uttanlands, upp- og avskipan, umvælingar, proviantering og bunkring. Stutt sagt alt, sum hevur við sjóvinnu at gera.
Eg minnist góðar løtur í egningarskúri á Sandi og vildi fegin, at ungdómur okkara eisini slapp at royna seg. Bæði fyri at vinna sær nakrar krónur og fyri at fáa innlit í ein part av sjóvinnuni. Kanska kunnu vit gera okkurt tiltak, so at ungdómurin fær roynt seg í hesum?
Sjógvurin bjóðar annað enn útróður. Árliga nýta nógv útlendsk skip Nólsoyarfjørð, Kollafjørð og Sund sum umskipingarhavn. Í Kollafirði verður frystur fiskur lagdur á goymslu til víðari flutning. Hesi skip verða umvæls á landi, eins og tey proviantera og skifta manning.
Eg ynski at fjálga um arbeiðsmøguleikarnar í Tórshavnar kommunu. Setir tú krossin við meg – ella lista E, skal eg gera mítt, at arbeiðsfólk trívast í kommununi!
Ymsar greinir í samband við kommunuvalið 2016:
Lítlan skattalætta?
Bygdarætlan?
Opinleiki
Svimjihylur og heitir pottar
Bátadráttur
Aktivitetshøll
Tyrlupallur
Set X við meg
ella lista E
Jákup av Skarði


text:
Fyri matvøruframleiðarar og vatnverk er tað ein avbjóðing at uppbyggja og seta í verk innaneftirlit og aðrar skipanir, ið liva upp til krøvini hjá myndugleikum og kundum og, sum samstundis er ein smidlig skipan, ið tørvar lítla orku til viðlíkahald.
Við eini góðari góðskustýringarskipan vil fyritøkan og stovnurin vera betri førar fyri at halda avtalur og lúka lógarkrøv og kundakrøv. Hetta ber við sær nøgdar kundar og betri sølumøguleikar. Fyritøkan og stovnurin fáa lægri útreiðslur, tí kostnaðurin av at fyribyrgja feilum er munandi minni enn kostnaðurin í sambandi við feilir.
Fleiri og fleiri fólk og fyritøkur eru bæði dugnalig og effektiv - ofta í londum, har gjaldið fyri slíkar førleikar er munandi lægri enn í Føroyum. Tí er tað av grundleggjandi týdningi, at innovatión verður ein partur av vinnuliga virkseminum – eisini hjá føroyskum fyritøkum.
Við einari góðskuleiðsluskipan varðveitir ella økir tú um góðskuna og tænastuna uttan at seta lønsemi í vanda. Hetta er bæði galdandi fyri privatar fyritøkur, framleiðslu- og tænastuvirki eins og fyri almennar stovnar.
Stjórum, leiðarum og øllum, ið hava ábyrgd av einum matvøruvirki ella vatnveiting - ella sum á ein ella annan hátt arbeiða við innaneftirliti ella vilja vita meira um innaneftirlit á matvøruvirkjum, á vatnverkum og/ella umborð á skipum.


text:
Eitt fet til vinstru fyri lygnini
Dan Klein --- 31.03.2018 - 08:15
Heini í Skorini, SvF serfrøðingur í uttanríkismálum, skrivaði grein í Weekendavisen, 4. September 2015, sum er spælikamarið hjá vinstravonginum í Danmark, um føroyska valið, sum borgarliga samgongan samgongan tapti, hóast stóra framgongd í búskapinum.
Dan Klein,
journalistur,
greinar og
ummælir:
Greinin hevur staðið í Oyggjatíðindum í september 2015:
Hann vísir á, at vinstravongurin vann maktina, og tey homoseksuelle bíða í spenningi, meðan sjálvstýrisflokkarnir fara at krevja sítt í einum samgonguskjalið, skrivar maðurin, sum retoriskt tó hongur í leysum lofti, og ger nakrar frá KvF, vælkendar metingar um veljarakanningar, ið ikki hildu, og um Gammeltoft-kanningina, sum sløkti vónina hjá løgmanni, at fáa politisku gardinurnar uppaftur.
Heini í Skorini, reflekterar yvir flatskattin, og for-skatting av pensjónum, og vísir á, at fólk úr fíggjarheiminum hava funnist at leistinum, men gloymir at siga, at stóru andstøðuflokkarnir, sum vunnu valið, ikki vilja rulla hendan leistin aftur, og at orsøkin er, at teirra egnu veljarar hava notið gott av flatskattinum.
Men so kemur hann til kanningina hjá Gammeltoft, sum hann sigur kom til ta niðurstøðu, at løgmaður hevði logið fyri løgtinginum.
Men aftur her er maðurin ikki førur fyri at siga sannleikan, tí SvF, sum er arbeiðsgevari hansara, leyg hesa somu kanningina í gongd, sum mest av øllum mintist um motorin í maskinbátinum, ið ikki vildi í “starta”, og tí mátti motorurin vindast í gongd við handamegi, og tá gekk sum oftast at fáa neistan og tendriproppin, at samstarva.
Og tað riggaði.
Lygnin um ólógligu break-fee avtaluna førdi til kanningina, sum staðfesti, at break-fee avtalan als ikki var ólóglig, men ólukkutíð, trúði løgmaður fast og fult uppá lygnina, og tí vardi seg við, at hann ikki kundi funnið uppá at gjørt hasa avtaluna, og haps, so hekk hann á flugupappírinum, sum andstøðan, ið nú vann valið, hevði sett upp, saman við KvF.
Var kanningarstjórin nærlagdur so fann hann útav samanhanginum, men ivasamt er um hann vildi hava nakað annað úrslit, tí Kaj Leo Holm Johannesen, hevði traðkað so hart á tærnar hjá dønum, at hann var svartlistaður í somu løtu, hann fór til Russland fyri at røkja føroysk áhugamál.
Men so langt rakk Heini í Skorini ikki. Kanska er orsøkin einføld tann, at maðurin ikki evnar at skræða filtrini burtur og hugsað sjálvstøðugt. Tað er líkasum lættari, at onkur annar setir skeiðina í greytin, og so bara seta seg afturá og nýta, at verða fóðraður av øðrum, tí tað er so strævið at hava egnar meiningar, serliga tá tær skulu sameinast og góðkennast av einum sterkum klan-høpi.
Undir yvirskriftini “Lespisk stemmesluger”, viðgerð Heini í Skorini, Sonju og LGBT, men torur ella dugur heldur ikki her at gera sínar metingar um, hví tey homoseksuellu knappliga fingu vindin undir skjúrtið, og gleivaðu fleiri ár fram fyri at yvirhála borgarligu uppfatanina av teirra seksualiteti, sum vinstravongurin hevði tikið til sín.
At hjálpa sær hevur LGBT havt journalistar, serliga í KvF, Sosialinum og úr Dimmalætting. At hetta kostaði Dimmalætting lívið, sum mistið fleiri hundrað haldarar dagliga, til ongin var eftir úr føroyska Bíbliubeltinum, steðgaði ikki herferðini, tí journalistarnir hildu bara fram í KvF, og aðrastaðir, og nú hava flokkar í síni stevnu, at broyta hjúnarbandslógina, men undrunarvert er tað kortini, at hendan samgongan ikki torir at royna hetta prinsipiella mál við einari fólkaatkvøðu, men velur at trýsta málið í gjøgnum løgtingið.
Tá greinin hjá Heina í Skorini verður lisin, kann ikki umgangast, at hugsa, at maðurin má renna ørindir fyri hini, ella eisini, at hann evnar ikki at reflektera og gera sínar egnu niðurstøður.
NATO provokeraði við russiska markið
Hesin “serfrøðingurin” hjá SvF í uttanríkismálum, ber í veruleikanum í bøtuflaka fyri donsku støðuni í ES-boykottinum, og tosar um “Danmarks vanskelige balancegang” og, at Danmark “ganske vist stemte imod boykotten, men var alligevel forpligtet til at følge EUs linje.” ??!!
Og so kom søgan um sakirnar, sum Føroyar reistu í móti ES yvirfyri FN og WTO, sum endaði við, at ES fór á knøini, og Føroyar fingu viðhald og stórt sæð tær kvotur, sum hildið var fast um, men Heini í Skorini fær tað til, at nógv meira av sild og makreli var at síggja í føroyskum sjógvi enn fyrr hildið.
Men okkurt skuldi umberingin eita, men so langt hugsaði Heini í Skorini ikki. Antin tí hann ikki hevði evnini, ella tí ongin hevði givið honum loyvi at hugsa, og so er best at tiga tá avmálda skotriðan er farin úr “bøssini”.
Og so er tað so sera áhugavert, at “serfrøðingurin” dregur spentu støðuna í Ukraine upp í, og sigur, at kríggið á Krim, og “den eskalerende krise mellem Rusland og EU tester rigsfællesskabets samlingskraft”, og nevnir Russiska boykottið av matvørum úr EU.
Hann evnar ikki, at reflektera yvir, at ES og NATO, gjøgnum Ukraina, nú stóu so nær Russiska markinum, at vestliga hernaðarsamgongan bara við at nýta ein krúpuhjallara, kundi standa á russiskari jørð, og tað fekk Putin at taka Krim-kortið fram. Slíka provokatión vildi hann ikki finna seg í. Krim, sum hevði verið russiskt, gjørdist aftur russisk, rætt og slætt av verjupolitiskum orsøkum.
Hvat vildu vit onnur gjørt um fíggindin sníkti seg inn á okkum gjøgnum urtagarðin hjá einum granna, sum hesin hevði lovað at hjálpa humanitert og búskaparliga, men hevði í veruleikanum heilt aðra dagsskrá?
Heini evnaði ikki at krógva donsku øðina
Russiska boykottið rakti eisini Noreg og Ísland, meðan Føroyar gingu fríar. Hetta førdi eisini til, at føroyski útflutningurin øktist munandi av laksi, sild og makreli.
Hóast Føroyar onki galið hevði gjørt við handilsavtaluni, so lýsir Heini í Skorini gjølla donsku tankarnar hjá táverandi danska uttanríkismálaráðharranum, Martini Lidegaard; maðurin við djúpu røddini, sum gevur kenslu av, at úlvurin í hálsinum er ein forðing fyri at skilja hann, sum tó ikki lat nakran iva vera um, at føroyingar skuldu ikki freistast at útnytta eina kreppustøðu hjá ES, og at hann væntaði loyalitet frá føroyskari síðu, hvat tað so merkir í hasi støðuni, tí føroyingar tryggjaðu sær bara at gera ein handilssáttmála fyri at yvirliva, sum fólk, sum tjóð.
Kortini var tað skilligt, at danir ikki heilsaðu løgmanni hjartaliga við avtaluni, og so fingu vit hana sum Sjúrða Skaale, segði um, at Kaj Leo Holm Johannesen: “distancerer Færøerne frá NATO, EU og den øvrige vestlige verden”, tó at føroyringar søgdu seg onki hava at gera við kreppuna millum Rusland og ES. Talan var bara um praktiskan samhandil millum londini.
Men Sjúrði so líkt, so “klókaði” hann seg eisini uppá, at Kaj Leo Holm Johannesen, gjørdi rætt við við russisku avtaluni. Hann er heldur ikki fyri onki kendur fyri at tosa við “uld i mund”, og er eisini kendur fyri nógvu royndirnar í bakakynstrinum, at blása við mjøl í munninum, sum hatta raska tó ikki heilt hevur fingið uppá pláss eftir parolluni, “ungur nemur, gamal fremur”.
Hvør fóðrar Skoradreingin, og hvønn rennir hann maraton fyri
Hvør annar fórðar Heina í Skorini, og hvønn hesin rennur maraton fyri, kunnu fólk gera sær sína fatan av, tí hann nýtir hugtakið “ondskabens akse”, og brúkar her retorikkin hjá George Busch, amerikanska forsetanum, sum lokkaði danir at fara í kríggj, uttan neyðuga samtykt í trygdarráðnum hjá ST.
Undanfarna danska stjórnin setti eina kanning av hesum umstøðum, men hendan danska stjórnin, sum nú situr, sat eisini við forsetanum, tá danir fóru í kríggj uttan ST samtyktina, og hevur nú avtikið kanningina, og harvið skal allur sannleikin ikki í ljósmála.
Afturfyri fingu danir fýra ár í toppinum av hernaðarsamgonguni, NATO, og tað “forpliktar” vanliga ikki føroyingar, men vísir Heini í Skorini í veruleikanum ikki eina aðra mynd?!
Tað skuldi eisini vísa seg, at aftur her var lygnin eitt vápn og tá tað verður brúkt í stórpolitiskum samanhangi, er tað ikki so óskiljandi, at Gammeltoft-kanningin byrjaði við lygnini hjá Andstøðuni, sum so var tikin uppaftur, og uppaftur av KvF, og lygnin er tískil søgd so oftani, at persónar, sum Heini í Skorini, halda lygnina vera einasta sannleika.
Andstøðu lygnin, altjóða lygnin, “ondskabens akse” og “Slyngelstaderne
“Serfrøðingurin” letur ongan iva vera um, at tað, sum byrjaði, sum ein lygn frá andstøðuni, - Gammeltoft-kanningin, var orsøkin til, at Kaj Leo Holm Johannesen, persónliga tapti valið, tó at hann fekk 601 persónligar atkvøður, og at flokkurin, hóast lygnina, og grova ágangin frá SvF og sínum egna baklandi, gott kundi sigast at hava fingið eitt toluligt val.
Sjálvandi kann maðurin í Skorini, ikki lata vera við heldur, at nevna handilsavtaluna hjá løgmanni við Turkaland og nevndir eisini Erdogan, og setir tað so saman við eini avtalu millum Turkaland og IS um umbýti av fangum. Herímillum einum fanga, sum illgruni var um, hevði gjørt seg inn á danska Islam-atfinnaranum, Lars Hedegaard, og sum danir tí vildu hava fatur í??!!
Men hvat hendir í veruleikanum her, Heini í Skorini?!
Og rættiliga skaðafróður er Heini í Skorini, eisini, tá hann haraftrat refererar til danska uttanríkismálaráðið hjá Lidegaard, sum hann sigur, skemtaði sær við at siga, at tók Kaj Leo Holm Johannesen, ikki telefonina, so var orsøkin tann, at hann helst var onkustaðnar í “ondskabens akse” sum George Busch, nýtti sum felagsheitið fyri tey lond, sum hann kallaði “Slyngelstader”.
Hvar kom nú hatta eisini frá, Heini í Skorini?! Er hetta ikki høm/høm í egið reiður, og hvar kemur knappliga handan trongdin frá, at niðurgera royndina hjá føroyingum at vinna landi og fólki handilsavtalur við onnur lond?!
Og so kemur salutturin frá dønum gjøgnum hendan óhefta serfrøðingin: “Efter nederlaget har lagmand Kaj Leo Holm Johannesen sansynligvis besøgt onskabens akse for sidste gang” ??!!
Budingurin, sum ikki vildi hanga á vegginum í blika logn á einum tíggju-tumma seymi
Greinin í Weekendavisen, endaði sostatt eitt fet til vinstru fyri lygnina um lógarbrotið, sum bara var eitt fatermorgana, men ríkiligt, at vinna løgtingsvalið, sum ongantíð bygdi á sakligan journalistikk, og tíans heldur á eitt sakligt valstríð, ið heldur ikki endaði, sum annað enn budingur á vegginum, ið ikki so frægt, sum kundi hanga í blika logn á einum tíggju-tumma seymi, í annars penari danskari stovu í Whiskey-beltinum, ein gráan seinsummardag í 2015.
Men tá maktin sigur, at sólin skínur, so skínur sólin líka so bjørt í oysandi regni, sum danir hava viðvind á hjólhestabreytini, bara teir ansa eftir høgrasvinginum frá hestavogninum hjá svirrandi og skinklandi Tuborg-ryssuni. Tað er eingin slingur í valsinum í dansk/týsku embætisstættini, sum hevur sett seg á sannleikan og fólkaræði , og harvið eisini á fleskið, sum sjálvsagt eisini smyr hjólini hjá teimum røttu...
“Man sætter vel en stor ære i gamle danske/tyske ”dyder” om dannelse af småfolket ude i det nordatlantiske ” …


text:
Vuelta a España 2017
Vuelta a España 2017 verður tann 72. útgávan av Vuelta a España. Kappingin verður fyriskipað í tíðarskeiðnum 19. august til 10. september 2017 og byrjar í Nîmes í Fraklandi.
Innihaldsyvirlit
Lið[rætta | rætta wikitekst]
Danskir súkklarar[rætta | rætta wikitekst]
- Jesper Hansen koyrir fyri Astana
- Søren Kragh Andersen koyrir fyri Team Sunweb
- Magnus Cort koyrir fyri Orica–Scott
- Christopher Juul-Jensen koyrir fyri Orica–Scott
- Michael Mørkøv koyrir fyri Team Katusha
- Lasse Norman Hansen koyrir fyri Aqua Blue Sport
Teinarnir[rætta | rætta wikitekst]
Úrslit[rætta | rætta wikitekst]
Samlað støða[rætta | rætta wikitekst]
Slóðir[rætta | rætta wikitekst]
- Almenn heimasíða
- Vuelta a España 2017 - ProCyclingStats